Ислом Исмоилов футболга кириб келиши, мураббийликдаги мақсадлари, Бабаян ва Диёр Имомхўжаев ҳақида / CHAMPIONAT.asia\n15:50Olamsport: Хабибнинг энг кучли футболчилар рейтинги, Гэтжига қарши жанг учун қанча гонорар олиши ва бошқа хабарлар 0 15:38Карикатура: Пикфорд "Ливерпуль"ни асосий ўйинчисидан айирди 0 15:17"Барселона" ЧЛнинг янги мавсумдаги илк ўйини учун қайдномасини эълон қилди 8 14:53Это'О France Football'ни ҳурматсизликда айблади: "Мен ўнгда 1-2 мавсум ўтказганман, марказий ҳужумда эса 25 йил ўйнаганман" 6 14:50Coca Cola Суперлига. 19-тур рамзий терма жамоаси 0 14:29"Хоразм" "Шўртан"ни мағлуб этган ўйиндан ГАЛЕРЕЯ 4 14:29Спортчилар ижтимоий тармоқларда 0 14:19Жонс январда МЮдан кетмоқчи 1 14:04Ўзбекистон МТЖ 12 ноябрь куни бўладиган ўйинга бир ҳафта олдин йиғилади 15 13:50Сабалета "Манчестер Сити"га қайтиши мумкин 1 13:28Неймар ПСЖ билан шартномани узайтирмоқчи, аммо клуб ҳали музокараларни бошламади 0 13:15"Турон" ва "Зомин" ўртасидаги ўйиндан ГАЛЕРЕЯ 0 13:00Карикатура: Ибрагимович А Сериянинг энг яхши ўйинчисими? 3 12:37WhoScored: "Верона" - "Женоа" ўйини учун Шомуродовга нечи балл қўйилди? 37 12:13Оливер "Бавария" - "Атлетико" ўйинини бошқаради. У бунгача "Эвертон" - "Ливерпуль" ўйинида ишлаган эди 6\nИслом Исмоилов футболга кириб келиши, мураббийликдаги мақсадлари, Бабаян ва Диёр Имомхўжаев ҳақида\n10 июн 16:42\nТеглар : Ислом ИсмоиловТурон\nБарчангизга маълум, ўз олдига юқори мақсадларни қўяётган Яйпаннинг "Турон" клуби ПРО-Лига ўтган мавсумининг иккинчи ярмидан жамоага ёш иқтидорли мураббий Ислом Исмоиловни таклиф этди.\nМазкур қарор ўзини оқлаган холда "Турон" В ПРО-Лига Шарқ минтақасида чемпионликка эришди ҳамда А ПРО-Лигага ўтиш баҳсида ғолибликни қўлга киритди.\n- Исломбек, айни дамда жамоангиз билан мавсумга қизғин тайёргарлик олиб бораётган бўлсангизда, вақт ажратиб таклифимизни қабул қилганлигингиз учун раҳмат. Айтингчи, ПРО-Лига янги мавсумига тайёргарлик қандай кечмоқда?\n- Хабарингиз бор, ПРО-Лига янги мавсумига 2019-йил декабрь ойиданоқ тайёргарликни бошлаганмиз. Хусусан ўтган давр мобайнида бир қатор ўқув-машғулот йиғинлари ташкил этдик. Шунингдек, тайёргарлик доирасида "Фарғона вилояти ҳокими кубоги" мусобақасида иштирок этиб, финалгача бордик. Кейинчалик коронавирус пандемияси туфайли юртимизда барча спорт мусобақалари, хусусан футбол ўйинлари ҳам тўхтатилди. Бу албатта тайёргарлик жараёнига таъсир кўрсатмасдан қолмайди, ўйлаган режаларимиз амалга ошмай қолди. Эндиликда жамоамиз футболчиларнинг жисмоний холатини қайтадан тиклашга тўғри келмоқда. Ҳозирги кунда машғулотларга рухсат берилди. Мавжуд имкониятдан фойдаланиб жамоамизни ПРО-Лига янги мавсумига муносиб тайёрлашга ҳаракат қилмоқдамиз. Ҳозирда таркибимизга янги футболчилар келиб қўшилгани йўқ, трансфер ойнаси очилиши билан режамиздаги футболчиларни жамоамизга таклиф этамиз. Шу ойнинг 23-санасидан Ўзбекистон кубоги баҳсларида майдонга тушамиз, кейин эса бизни олдинда ПРО-Лига янги мавсуми кутиб турибди. Тайёргарлик учун "Турон" футбол клуби раҳбарияти ва хомийлари бизни барча шароитлар таъминлаб келмоқдалар.\n- Жорий мавсумда "Турон" жамоаси олдига қандай вазифалар қўйилган?\n- "Турон" жамоаси ҳар доим ўз олдига юқори мақсадларни қўйиб келган. Биз айни дамда ривожланиш босқичидамиз. Жамоа ҳар бир жараённи босқичма-босқич босиб ўтмоқда. Клуб раҳбарияти томонидан жамоа олдига ушбу мавсум якунида Суперлига йўлланмасини қўлга киритишни устувор вазифа сифатида қўйган. Бунинг учун клубимизда барча имконият ва шароитлар етарли. Айни дамда бизни ҳам, жамоамиз футболчиларининг мақсадлари ҳам мавсум якунида Суперлига йўлланмасига эга чиқиш ҳисобланади. Клубнинг келажакдаги мақсадлари эса Суперлигада рақобатбардош жамоани шакллантириш, келгусида ўз академиясидан етишиб чиққан футболчилар билан таркибни бойитиш, ёш маҳаллий футболчиларни спортга жалб этиш каби вазифалардан иборат.\n- Билишимизча, сиз таниқли мураббий Мурод Исмоиловни фарзандисиз. Футболга кириб келишингиз қандай бўлган? Бу соҳага сизни дадангиз жалб этганми?\n- Кўпчилик қатори ёшлигимда футболга қизиққанман, яхши кўрганман, тўгаракларга қатнашганман. Ўзим спортчилар оиласида туғилганим боис, менда футболга бўлган меҳр ва иштиёқ юқори бўлган. Айрим сабабларга кўра, футболчилик фаолиятимни давом эттира олмадим. Лекин, футболдан йироқ бўлмагани холда ўз устимда ишлаб, ўрганиб эндиликда мураббийлик соҳасида ишлаб келмоқдаман.\n- Сизни Тошкентнинг "Пахтакор" клубида фаолият олиб борганлигингиз ҳақида эшитгандик...\n- Албатта, илк мураббийлик фаолиятимни "Пахтакор" футбол академияда бошлаганман. У ерда Станислав Кудряшовга 2001-йилда туғилган болаларни тайёрлашда яқиндан ёрдам берганман. "Пахтакор" футбол академиясидаги 2-3 йиллик фаолиятим давомида кўп нарсаларни ўргандим, ўз кўникма ва малакаларимни оширдим. Сабаби, барчамизга маълум ушбу академияда ўзбек футболидаги энг номдор масканлардан ҳисобланади.\nУ ерда фаолият олиб борадиган мутахассислар ўз ишига профессионал тарзда ёндашадилар. Станислав Кудряшов билан биргаликдаги фаолиятим давомида у кишидан жуда кўп нарсаларни ўргандим, тажриба тўпладим. Мураббийликдаги илк фаолиятимни айнан у кишини ёнида бошлаганлигим доимо ёдимда қолади. "Пахтакор" футбол академиясида тўплаган тажрибаларим бугунги кунда эришаётган ютуқларимнинг тамал тоши сифатида хизмат қилади деб айтсам муболаға бўлмаса керак. Бу академияда иш жараёни жуда қизғин кечади, кун давомида ҳамма футбол ҳақида ўйлайди, вазиятлар таҳлил қилинади, мутахассислар ўртасида баҳс-мунозаралар бўлади. Умуман олиб айтганда бу масканда ҳамма футбол билан яшайди. Шунга яраша натижалари ҳам бор, мана кўриб турганингиздек, "Пахтакор" футбол академиясидан қанчадан-қанча иқтидорли футболчилар етишиб чиқмоқда. Бу албатта ўзбек футболининг янада ривожланишига хизмат қилади.\n- "Пахтакор"даги фаолиятингизда Самвел Бабаян билан яқиндан мулоқотда бўлгансиз, унинг фаолияти ҳақида қандай фикрдасиз?\n- Самвел Бабаянни яқиндан билган инсон сифатида шуни айтишим мумкинки, у жуда тиришқоқ инсон. Ушбу мутахассисни футболга меҳрини берган ва ўз устида тинимсиз ишлайдиган инсон сифатида биламан.\nБиласизми, мураббийнинг фаолияти фақат битта жараён билан боғланмайди. Масалан тарихда мураббийлар қайсидир жамоада муваффақиятга эриша олмаган бўлса, бошқа жамоа билан ўз ғояларини тўлақонли амалга ошириб, натижага эришганлик холатлари кўп кузатилган. Энг асосийси ўша мураббийларда ғоя бўлган. Бунақа вазиятлар футболда учраб туради. Мураббийнинг услуби жамоага қай даражада тўғри келиши ҳам футболдаги энг муҳим омиллардан бири ҳисобланади. Мана масалан Самвел Бабаяннинг "Пахтакор"даги фаолияти самарали чиққан, ушбу клубнинг эришган ютуқларида унинг ҳам қайсидир ҳиссаси бор албатта. Сабаби у нафақат асосий жамоа билан, балки ўринбосарлар, клуб академияси билан ҳам самарали фаолият олиб борган. Самвел Бабаян ўз ишининг устаси бўлган ҳақиқий менежер ҳисобланади. Эндиликда у мана хориж клубида фаолият олиб бормоқда. Хитойликлар ҳам ахмоқ эмасдир, ишонмайдиган инсонини жамоасига таклиф этмас? Ҳозирги кунда дунёнинг энг кучли мураббийлари Хитойга бориб ишлашга тайёр турганда, нега улар айнан Самвел Бабаянни танлашди? Албатта, улар бу мураббийнинг иш услубини бир неча йиллар давомида кузатишган ва уларда етарлича хулосалар бўлган. Лозим топишганки, жамоасига таклиф этишган. Хато ҳаммада ҳам бўлади, Бабаянда ҳам хато бўлмаган деб айта олмайман. Ҳамманинг ҳам қарашлари бир хил бўлмайди. Масалан менга Роналдунинг ўйинлари маъқул келса, сизга Месси ёқиши мумкин. Шундан келиб чиққан холда хулоса қилиш мумкинки, ҳамма инсонларнинг ҳам қарашлари бир хил бўлмайди. Тўғри, Бабаяннинг миллий терма жамоамиздаги фаолияти кўп танқидга олинди. Энг кўп эътироз "Пахтакор"дан терма жамоага бошқалардан кўра кўпроқ футболчи жалб этилганлиги хусусида бўлди. Тарихга назар ташласангиз, бошқа мураббийларда ҳам ўз жамоасидан кўпроқ футболчиларни жалб этганлигини кўрасиз. Бунинг сабаби мураббий ўша футболчиларнинг имкониятларини бошқалардан кўра яхшироқ билади, яқинроқдан танийди. Ўйинларга бориб бошқа футболчиларни кузатиши мумкиндир, лекин ўзи фаолият олиб бораётган жамоа футболчилари каби яқиндан билиши жуда қийин.\n- Ислом Исмоилов бугунга қадар яна қайси жамоаларда фаолият олиб борган?\nБугунга қадар юқорида айтганимдек дастлаб "Пахтакор" футбол академиясида фаолият олиб борганман. Кейинроқ менга Марғилоннинг "Атласчи" жамоасидан таклиф тушган, лекин молиявий сабаблар туфайли жамоа ўша пайтдаги Биринчи лига мусобақаларида иштирок эта олмаган. Шундан сўнг Ёзёвон туманининг "Ёзёвон-Лочинлари" жамоасида икки йил давомида фаолият бордим. Бу жамоадаги фаолиятимни профессионал футболдаги илк мураббийлик ишим сифатида ёдимда қолган. "Ёзёвон-Лочинлари"да ҳам кўплаб тажриба тўпладим, жамоа билан бир қатор натижаларга эришганмиз. Кейинчалик "Истиқлол" жамоасида ҳам қисқа муддат ишладим. Ундан кейин Марғилон шаҳрида ҳамкасбларим билан "Фаровон" футбол академиясини ташкил этдик. Ҳозирги кунда бу академиядан жуда кўплаб иқтидорли футболчилар етишиб чиқаётганлигидан барчанинг хабари бор албатта.\n- Бугунга қадар сизда хориж клубларида малака ошириш имконияти бўлганми?\n- Ҳозирга қадар хориж клубларида малака оширганим йўқ. Лекин юртимизда хорижий мутахассислар иштирокида ташкил этиладиган семинарларда мунтазам қатнашиб келаман. Келажакда ниятларим бор, хориж тажрибасини ўрганиб, миллий менталитетимизга мослаган холда ўзбек футболига янгича услубларни олиб киришни мақсад қилганман.\n- Ўтган йили "Турон" жамоасини В ПРО-Лигада мавсумнинг ярмида қабул қилиб олдингиз. Якунда шогирдларингиз Шарқ минтақасида чемпионликка эришди. Бу жараён қандай кечди?\n-"Турон" жамоасини ўтган мавсумда қабул қилиб олган бўлсам, дастлаб бир қатор қийинчиликларга дуч келдик. Айтиб ўтганимдек, клубда молиявий жиҳатдан муаммолар йўқ. Бизда юзага келган қийинчилик жамоанинг ўйинини шакллантириш, ўйин услубини танлаш каби холатларда юзага келди. Қисқа фурсат ичида натижа кўрсатиш учун катта меҳнат ва ирода талаб этилади. Янги шаклланаётган клубга нисбатан футболчиларда дастлаб ишонч бўлмайди, шу холат туфайли ҳам бошида маҳоратли ижрочиларни жамоага жалб этиш борасида қийналдик. Лекин эндиликда жамоамиз кўпчиликнинг назарига тушди,айни дамга келиб таркибимизда ҳам бир қатор иқтидорли футболчилар жам бўлган.\n- Ҳар бир мураббийнинг ўз услуби ва танлаган йўли бўлади. Шунга мос равишда менинг ҳам ўз услубим бор. Ҳозирги кунда биз жамоанинг битта, аниқ якдил ўйин услубини шакллантириш борасида иш олиб бормоқдамиз. Масалан "Барселона" ёки "Реал Мадрид"га турли футболчилар келиб кетиши мумкин, лекин уларнинг ўйин услуби ўзгаришсиз қолаверади. Биз ҳам айни шу масалада бош қотираяпмиз. "Турон" жамоасининг аниқ ўйин услубига эга бўлсак, келгусида таркибга жалб этиладиган футболчилар ҳам шу услубга мос равишда танланади.\n- Жорий мавсумдан "Қўқон-1912" жамоси сафига қўшилган Музаффар Музаффаров сизнинг укангиз ҳисобланади. Музаффарнинг футболчилик фаолияти ҳақида нималарни айта оласиз?\n-Ўйлайманки, укам Музаффарнинг фаолияти ёмон кечмаяпти. Аслида ўзим билганимдан келиб чиқиб айтадиган бўлсам, унинг бундан ҳам кўпроғига имконияти етарди. Аслида ҳозир ҳам юқори даражада футбол ўйнамоқда, агар ўз устида ишлашни тўхтатмаса, янада юқорироқ натижаларни қайд этиши мумкин. Ҳозирги вақтда унга жароҳатлар бир оз панд бермоқда, ўйлайманки ҳали ҳаммаси яхши бўлади. Жорий мавсумдан "Қўқон-1912" жамоаси сафига қўшилди, насиб бўлса бу жамоа сафида юқори натижаларни қайд эта олади.\n- Футбол мураббийи сифатида ўз олдингизга келажакда қандай мақсадларни қўйгансиз?\nМураббийда ҳар доим юқори мақсад бўлиши керак, эришган натижа билан тўхтаб қолиш керак эмас. Ҳозирги кунда астойдил меҳнат қилиб "Турон" жамоасини Суперлигага олиб чиқиш энг устувор мақсадларимдан бири бўлиб турибди.\n- Хориж тажрибасидан келиб чиқиб айтингчи, ўзбек футболига нима етишмайди? Умуман нега ўз тарихимизда бирон марта ҳам ЖЧга чиқа олмаганмиз?\n- Бизни футболга кўп нарса етишмайди. Аввало футболда тизим етишмайди. Қуйидан бошлаб эътиборни шакллантириш керак. Пойдеворни мустаҳкам қилиш керак, болалар футболини ривожлантириш керак. Сўнги йилларда мазкур масалада бир қатор ижобий ислоҳотлар амалга оширилмоқда, бу қувонарли албатта. Бундан ташқари футбол клублари инфраструктурасига ҳам жиддий эътибор қаратиш лозим деб ҳисоблайман.\n- Диёр Имомхўжаевнинг ЎзПФЛ раҳбари лавозимига тайинланишига муносабатингиз...\n- Шахсий фикримча, Диёр Имомхўжаев бу лавозимга лойиқ. Шу кунга қадар эътибор қаратган бўлсангиз, ПФЛ фаолиятига оид сўнги сўзни доим у айтар эди. Йиллар давомида тажриба тўплаб борди, қайсидир маънода ўз-ўзини тайёрлади. Ёш, изланувчан шахс, бугунги кун футболи ҳам Имомхўжаев каби ўз устида тинимсиз ишлайдиган мутахассисни талаб этмоқда. Айни дамда Имомхўжаев бу борада энг идеал вариант, унинг келгусидаги фаолиятида омад тилайман.\nИнтервью. Ислом Тўхтахўжаев: "Япония, Корея, Эрон билан рақобатлашиш учун шароитларни ҳам шунга яраша қилиб қўйишимиз керак" 19\nИсломбек Исмоилов: "Бугун 14 кишига қарши ўйнаб икки очко йўқотдик" 14\nПро лига. "Истиқлол" - "Турон" учрашувида ҳисоб очилмади 9


Шахс оқланди Асоссиз айбловни тасдиқлаган прокурорнинг жавобгарлиги-чи 19-10-2021, 16:02 | Zamin.uz\nБугун «Тараққиёт стратегияси» марказида Бош прокуратура масъул ходимлари оммавий ахборот воситалари вакиллари билан учрашгани ҳақида хабар берган эдик. Ушбу тадбирда иштирок этган Бош прокурор ўринбосари Эркин Юлдашев жорий йилнинг ўтган ойлари давомида 737 нафар шахс оқланганини мамнуният билан таъкид этгани аввалги хабарларимизда алоҳида қайд этилди.\nАлбатта, айбсиз шахслар оқланаётгани ёқимли ҳолат. Оқланган шахслар асоссиз жиноий жавобгарликка тортилгани оқибатида ўзларига етказилган моддий ва маънавий зарарларни тегишли тартибда ундириб олиш ҳуқуқига эга. Бироқ ҳозир гап бунда эмас. Хўш, асоссиз судланган шахсларга нисбатан қўйилган айбловларни тасдиқлаган прокурорларнинг жавобгарлиги-чи? Бу ёғи нима бўлади?\nУшбу саволга жавоб берар экан, Бош прокурор ўринбосари Эркин Юлдашев қуйидагиларни айтди: «Шу йил оқланган шахсларга нисбатан жиноят ишларининг кўпи бир неча йил аввал қўзғатилган. Бундан ташқари, жавобгарликка тортилган шахс вақт ўтиши билан жиноят ишида янги ҳолат ёки бошқа сабабларга кўра айбсиз деб топилиши ҳам мумкин. Бу жараёнда прокурорларнинг жавобгарлиги масаласига келсак, ҳар бир иш ва ҳолат юзасидан хизмат текшируви тайинланади ҳамда натижасига қараб, жавобгарлик масаласи ҳал этилади. Ҳозир шундай қатъий талаб қўйилган: Ҳар бир прокурор эгаллаб турган лавозимига лойиқ эканини ҳар куни исботлаши шарт!» “Замин” янгиликларини “Youtube”да кузатиб боринг\nЯнгиликлар » Жамият » Шахс оқланди. Асоссиз айбловни тасдиқлаган прокурорнинг жавобгарлиги-чи?


Масжиднинг икки айри бурчагида икки киши дуо қилиб ўтирибди... | Azon.uz - Ахборот-таҳлилий портал\n2496 09:00 19.09.2019\nМен масжидда имомман. Қанчалик ишонасиз, билмадим, лекин сир бўлиб қолишини истамадим.\nКеча намоз ўқиб бўлинди. Қарасам, масжиднинг икки айри бурчагида икки киши дуо қилиб ўтирибди. Бири йиғлаяпти, иккинчиси гўё кулётгандек эди. Лекин бизнинг жамоатдан эмасликлари аниқ. Ўзимга-ўзим "тўхта, бунда бир сир бор", дедим. Ҳозир чиқиб қолишади. Ўтириб уларни кузата бошладим. Уст-боши тузук киши баланд овозда "омийн" деди, унинг овози гўё масжидни тутиб кетди. Сўнг туриб ёнимга келди.\n– Домла, мана бу конвертни олинг. Ўғлим операция бўлди. Докторлар унинг бир неча кунлик умри қолганини айтишганди. "Яшаб кетиши қийин, лекин дуо қилаверинглар", дейишди. Алҳамдулиллаҳ, ҳозир уйда. Онасининг тиззасида. Ҳозир икки ракат шукр намози ўқидим. Тузалса, шуни садақа қиламан, деб назр қилгандим. Муҳтож одамни сиз биласиз, шунга берсангиз, – деди.\nМайли, дедим. У кетди. Иккинчи биродаримиз эса кўринишидан бечораҳол киши. У ҳам бироз ўтиб чиқди. Кўзларида ёш. Эллик беш ёшдаман. Инсонларнинг ҳолини тушунаман.\n– Биродар, келинг, ҳеч ким йўқ, нима дардингиз бор? – деб сўрадим.\n– Домла, икки болам бор. Кечагина янги ишга кирдим, қийналиб қолдим. Ойлик чиқишига ҳали анча бор. Фарзандларимнинг ўқитувчиси бир нарсалар сўраган экан. Бизнинг эса қарз сўрашга ҳеч кимимиз йўқ. Ойлик олгунимча амаллаб турайлик дедим. Жуда қийналиб кетдим, шунга дуо қилдим. Раббимдан бу аҳволдан чиқадиган йўл кўрсатишини сўрадим.\n– Биродар, ишонмазсиз, лекин бироз олдин чиққан киши менга конверт берди. Буни муҳтож одамга беринг, деб тайинлади. Олинг, бу дуоингиз ижобати.\nБир халтага ул-бул солиб, болаларингизни хурсанд қилинг, дедим.\nКонвертни очиб кўрмагандим, ичида қанча пул борлигини ҳам билмайман. Бечора хурсанд бўлиб кетди. Кейин ўтириб Аллоҳга дуо қилиб, шукр қилдим:\n– Аллоҳим! Назр қилганни ҳам, муҳтожни ҳам, масжид имомини ҳам бир жойда учраштириб қўйдинг. Конвертни очиб ҳам кўрмадим, аминманки, Сен эҳтиёжига етадиган даражада солдириб қўйгансан. Мени бу йўлда сабабчи қилганинг учун Ўзингга беадад ҳамдлар бўлсин!\nнаср таржима Мақолалар


21.12.2018 20:40 0 5555\nХалқ депутатлари Тошкент шаҳар сессиясида ташкилий масала кўрилди, деб хабар берди Президент матбуот хизмати. Президент Шавкат Мирзиёев Тошкент шаҳар ҳокими вазифасини вақтинча бажариб келаётган Жаҳонгир Ортиқхўжаев номзодини шаҳар ҳокими лавозимига тавсия этди.\n«Тошкент мамлакатимиз учун қанчалик муҳимлигини ҳаммангиз яхши биласиз. Бу ерга раҳбар қўйиш ҳам осонмас. Шуни инобатга олиб, Жаҳонгир Ортиқхўжаевни ҳоким вазифасини бажарувчи сифатида 8 ойдан буён синадик. Тўғрисини айтиш керак, у шаҳарга келиб, муҳитни ўзгартиришга эришди. Ҳокимликнинг обрўсини оширди, тадбиркорларни ўзига эргаштира олди. Жаҳонгир Ортиқхўжаев Тошкент шаҳрининг шароитини, унинг иқтисодий-ижтимоий салоҳиятини, бу ердаги одамларни ва фаолларни яқиндан билади. Энг асосийси, қандай қилиб одамлар учун иш жойи ташкил этишни яхши билади», - деди давлатимиз раҳбари.


Ўзбекистон Қирғизистондан 17 млн долларлик электр энергиясини сотиб олди - Халқ сўзи\nЎзбекистон Қирғизистондан 17 млн долларлик электр энергиясини сотиб олди\n10:21 23 Октябр 2018 Иқтисодиёт\nЎзбекистон 17 миллион доллар эвазига Қирғизистондан салкам 400 миллион киловатт-соат электр энергиясини импорт қилди. Бу ҳақда Қирғизистон Саноат, энергетика ва қазилма бойликлардан фойдаланиш давлат қўмитаси раиси ўринбосари Айтмамат Кадирбаев иқтисод тармоқлари ва аҳолининг куз-қиш мавсумига тайёргарлиги бўйича йиғилишда маълум қилди.\nУнинг қайд этишича, Ўзбекистон Қирғизистондан 2 цент баҳосида 399 миллион киловатт-соат электр энергияси сотиб олган.\nҲозиргача 17 миллион долларлик электр энергия экспорт қилинган. Ўтган йили Қирғизистон 754 миллион киловатт-соат электр энергия экспорт қилишни режалаштирган эди, лекин амалда кўпроқ — 765 миллион киловатт-соат электр энергия экспорт қилинган.\n“2018 йилнинг баҳорги ва ёзги даврида Ўзбекистонга 467 миллион киловатт-соат электр энергия экспорт қилинди. Бизнинг ҳисоб-китобларимиз бўйича 500 миллион киловатт-соат экспорт қилиш режалаштирилган эди, бироқ 467 миллион киловатт-соатга етганидан сўнг, экспорт тўхтатилди”, — деган Кадирбаев.


Баҳодир Хон Туркистон Америка овози радиоси биноси олдида 10 кундан буён очлик акциясини давом эттирмоқда – Birdamlik.info\nБаҳодир Хон Туркистон Америка овози радиоси биноси олдида 10 кундан буён очлик акциясини давом эттирмоқда\nБирдамлик Халқ Демократик партиясининг раҳбари Баҳодир Хон Туркистон 10 кундан буён Американинг Вашингтон шаҳридаги Америка овози радиосининг биноси олдида очлик акциясини давом эттираётганини ўзининг фейсбук саҳифасида маълум қилмоқда.\nМаълумотларга қараганда ҳозирда Вашингтон шаҳрида ҳарорат бир мунча пасайиб, совуқ тушган. Баҳодир Хон Туркистон совуқ ҳавога қарамай ўзининг норозилигини давом эттираётгани бу буюк жасоратдир.\nБаҳодир Хон Туркистоннинг ёзишича, ўтган тунда анча совуқотган ва белкурак суяк қисми ва умуртқа суягига туташган катта нерв томирларига оғриқ бера бошлаган. Шунингдек ўрнидан тураётганида ва ўтиришда бир оз қийналмоқда. Шундай бўлса да, Америка овози радиосининг мутасадилари томонидан бирорта ўзгариш бўлмаяпти.\nБаҳодир Хон Туркистоннинг ёзишича бугун яна янги талаблар ёзилган ёзув билан ўз норозилигини намойиш этмоқчи. Эртага Amerika Global Media агентлигига (собиқ BBG) ўзининг хатини чиқармоқчи.\nАмерика овози радиосининг ўзбек мухбирлари ўзбек муҳолифатидаги шахсни олдига келиб, ҳеч бўлмаса хол аҳвол сўрагани ярамаганлиги ўзларини қандай савиядаги инсонлар эканлигини мана шу кунларда кўрсатмоқда. Агар ҳақгўй бўлсалар, ўн кун давомида Баҳодир Хон Туркистон олдига чиқмасмиди? Булар ўрнига ўнлаб бошқа миллат ва давлат вакиллари чиқиб, Баҳодир Хон Туркистонга далда бермоқда. Булар эса ё қўрқоқлигидан ёки айблари очилишидан қўрқиб чиқишмайди. Буларда ғурур ор-номус, одамийлик деган нарса борми? Албатта йўқ уларни фақат сохта обрў эътибор ва ўз ўринлари қизиқтириши яққол намоён бўлмоқда.\nБирдамлик Халқ Демократик партиясининг котиби


78. Набаъ сураси - Musulmonlar\nУлар нимани сўраб-суриштиришяпти?\nЎша буюк хабарни.\nЎзлари у ҳақда келишмовчиликка тушган хабарни.\nЙўқ! Яқинда билиб олишади.\nЙўқ-йўқ! Яқинда билиб олишади.\nЕрни бешик қилиб бермадикми?\nТоғларни қозиқ (қилиб бермадикми?)\nСизларни жуфт-жуфт қилиб яратдик.\nУйқунгизни дам олиш (воситаси) қилдик.\nТунни парда қилдик.\nКундузни тирикчилик вақти қилдик.\nТепангизда мустаҳкам етти (қават осмон) барпо қилдик.\n(Унда) иссиқлик ва ёруғлик таратиб турадиган (қуёш) пайдо қилдик.\nЗичлаштириб сиқувчи (булут)лардан шарқироқ сувлар тушурдик.\nТоки, у орқали дон ва ўсимликлар чиқарамиз.\nДарахтлари бир-бирига киришиб кетган боғ-роғлар ҳам.\nАлбатта, (ҳақ билан ботилни) ажратиш куни белгилаб қўйилган.\nУ куни сур чалинади. Шунда, тўп-тўп бўлиб келасизлар.\nОсмон очилиб, эшиклар ҳолатига келади.\nТоғлар юргизилиб, саробга айланади.\nАлбатта, жаҳаннам (унга кирадиганларни) пойлаб туради.\nГуноҳда ҳаддан ошганларга борар жой бўлиш учун.\nУлар унда асрлар давомида қолишади.\nУлар унда салқинликдан ҳам, чанқоқни қондирадиган ичимликдан ҳам баҳраманд олмайди.\nФақатгина, қайноқ сув ва бадандан чиққан теридан (баҳраманд бўлишади).\n(Улар жиноятларига) яраша жазо олишади.\nЧунки, улар ҳисоб-китобдан андиша қилмаган,\nВа оятларимизни бутунлай ёлғонлаган бўлади.\nБиз эса, ҳамма нарсани бирма-бир ҳисоблаб (ёзиб) қўйган бўламиз.\n(Уларга) “Азобни тотинглар! Сизларга азобдан бошқасини орттирмаймиз” (дейилади).\nЮтуқлар гуноҳлардан сақланувчилар учундир:\nБоғу бўстон ва узумзорлар,\nТўлдирилган қадаҳлар (бор).\nУлар у ерда бекорчи сўз ҳам ёлғон ҳам эшитмайди.\nБу, яратган эганг тарафидан берилган етарли мукофотдир.\nУ осмонлар, ер ҳамда улар орасидагиларнинг ҳам яратган Эгасидир, яхшилиги чексиздир. (Маҳшарда) Унга сўз очолмайдилар.\nРуҳ(лар) ва фаришталар саф-саф бўлиб турадиган куни фақатгина Раҳмон рухсат берганлар гапиради ва рост гапиради.\nБу ҳақ кундир. Ким хоҳласа, Раббига олиб борувчи йўлни тутади.\nАлбатта, сизларни яқиндаги азобдан огоҳлантириб қўйдик. Кун келиб ҳар ким қилиб ўтган ишини кўради ва кофир киши: “Ей воҳ! Кошки тупроққа айланиб кетганимда эди!”, деб қолади.\n Набаъ сураси, Маккада тушган, 40 оят. Тушиш тартиби 80, ёзилиш тартиби 78.\nСод 38:67-68 оятларда Қуръони Карим буюк хабар дея келтирилган. Демак, бу оятдаги буюк хабар Қуръонга ва унда келтирилган хабарларга ишорат қилади. Муҳаммад а.с. пайғамбар бўлиб келиши Маккаликлар ва бошқа араб халқлари учун жуда катта хабар ва ўзгариш бўлган. Улар бир-биридан бу ҳақида сўраб-суриштирадиган бўлиб қолишган. Бу оятлар айнан Маккада содир бўлаётган ўша ҳодисалардан хабар бермоқда.\nЯъни, Қуръонга ва ундаги хабарларга ишонмаётган кимсалар яқинда Қуръон ва ундаги хабарлар албатта Аллоҳнинг китоби эканини, ундаги хабарлар ҳақ эканини билиб олишади. Буни кимдир дунёда эканида билади, кимдир охиратда билади (Анъом 6:30).\nИнсонлар ердан бошқа сайёраларда ерда юрганидек юролмайди, ерда яшаганидек яшолмайди. Чунки, бошқа сайёралар инсоният яшаши учун яратилмаган. Бешикка беланган бола ундан тушиб кетмасдан, бемалол қолгани каби, инсонлар ҳам ерда бемалол юрадилар, ухлайдилар ва ундан ташқарига чиқиб кетмасдан бемалол яшайдилар. Ерда маълум бир тортиш кучи бўлгани сабабли, ер мана шу вазифани бажариб туради.\n “Зуввижа” деб эркак билан аёлликка ҳам, руҳ билан баданни бирлашишига ҳам ишлатилади (Таквир 81:7).\nОятдаги “субат” калимаси сокинлик, истироҳат, узилиш, тинчланиш каби бир-бирига ўхшаш маъноларни англатади. Инсон уйқуга кетганида ҳам вужуди дам олади, руҳи тинчланади, сезиш органлари сусаяди. Бу эса, инсондаги ҳам жисмоний ҳамда руҳий чарчоққа малҳам бўлади.\nОятдаги “либос” калимаси тунда баъзи нарсаларни кўзга кўринмаслигига ишорат қилади. Ҳақиқий маънодаги либос тушунилмайди.\nИнсонни ҳақиқий дам олиши ва истироҳат қилиши тундаги уйқу билан бўлади (Юнус 10:67, Ғофир 40:61). Кундузи эса тирикчилик учун меҳнат қилади. Шу сабабли, кундузги уйқу ҳеч қачон тунги уйқуни ўрнини босолмайди. Тунда қилинган меҳнат ҳам, кундузи қилинган меҳнат каби бўлмайди.\nЎхшаш оятлар: Бақара 2:29, Исро 17:44, Муъминун 23:17, 86, Фуссилат 41:12, Талоқ 65:12, Мулк 67:3, Нуҳ 71:15.\nНуҳ 71:16 оятга кўра, бу оятдаги сирож қуёшга далолат қилади. Қуёшга берилган “ваҳҳож” сифати иссиқлик манбаига ҳам, ёруқлик манбаига ҳам айтилади. Зеро, қуёшда ҳар иккаласи бор.\nУ кунда осмон оқ булутлар билан ёрилади ва фаришталар тўп-тўп бўлиб туширилади (Фурқон 25:25). Осмон яратилишидан аввал туман ҳолатида эди (Фуссилат 41:11). Қиёматда ер ва осмон ўзгартирилади (Иброҳим 14:48).\nЮқорида билдирилган жазолар мана шу каби ёлғончи кофирларга берилади.\nДухон 44:34-50 оятларда жаҳаннамга кирганлар ҳам “Азобни тотинглар!” дейилиши билдирилган.\n Бу оятга “тенгқур бокира қизлар” мазмунда таржима қилган муфассирлар кўп. Лекин, бундан олдинги ва кейинги оятлар жаннатдаги боғу бўстонлар, ичимликлар ҳақида бўлгани учун, бу оятдаги “кавоиба-атроба” иборасига жаннатда тақдим қилинадиган ичимликлар олинадиган, пишиб-етилган мевалар деб таржима қилдик. Зеро, оятдаги “атроб” калимаси тупроқ маъносини билдирувчи “туроб” калимасидан тусланган. Демак, жаннатда ўсиб чиқадиган биз билмаган яна бир гўзал ва муҳташам мева бўлиши мумкин. Агар, оятдаги иборалар баъзи муфассирларнинг айтганидек,йетилган ҳур хизматкорларга ишорат қилса, оятни қуйидагича тушунилади: ундай хизматкор ҳурлар жаннатда ҳар бир эркак ва аёл учун берилади. Улар аёл қиёфасида бўлади.\nҚиёмат куни маҳшарга фақатгина жаннат ёки жаҳаннамга кирадиган кишилар тўпланади (Анъом 6:130). Улар инсон ва жин тоифасидаги борлиқлардир. Улардан бошқаси сўроқ-савол қилинмайди. Чунки, фақатгина инсон ва жин тоифаси имтиҳон учун яратилган (Зориёт 51:56). Кофир ёки мўминлик васфи ҳам инсонлар ва жинларга ишлатилади. Фаришталар ҳам Аллоҳ тарафидан вазифа юклатилган жинлардир. Малоикалик уларнинг мақомидир. Малаклар Аллоҳ тарафидан вазифа юклатиган жинлардир. Бу оятга кўра улар ҳам инсонлар билан бирга саф тортиб туришади. Демак, оятдаги руҳ калимаси инсон ва жин тоифасидаги кишиларга ишорат қилиниши энг яқин эҳтимолдир.\nАллоҳ изн бермаган киши қиёматда бир оғиз ҳам гапиролмайди (Ҳуд 11:105).\nҚиёмат кунини ҳақ кун дея номланиши у куннинг келиши аниқ ва шубҳасиз эканини ҳамда у кунда бериладиган ҳукмларнинг барчаси ҳақ эканини билдиради.


28 апрель куни Ўзбекистонда ўзгарувчан ҳаво кузатилади\nРеспублика Гидрометеорология марказининг хабар беришича, 28 апрель куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 11-13, кундузи 28-30 даража иссиқ бўлиши кутилмоқда.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 7-12, Хоразм вилоятида 10-15, кундузи 25-30 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 28-33 даража иссиқ бўлиши кутилмоқда.\nТошкент, Самарқанд, Жиззах ва Сирдарёвилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 11-16, кундузи 25-30, айрим жойларда 33 даражагача иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 28-33 даража иссиқ бўлади.\nАндижон, Наманган ва Фарғона вилоятларидаҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси - 11-16, кундузи - 25-30 даража иссиқ.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 4-9, кундузи 17-22 даража илиқ бўлади.


19:09 / 23.09.2017\nКаталония полицияси Испания ИИВнинг тўғридан-тўғри бошқарувига ўтказилди. Бундай қарор, El Pais’нинг хабар беришича, Испания бош вазири Мариано Рахой бошчилигидаги ҳукумат томонидан ушбу минтақада мустақиллик бўйича референдум ўтказилишидан саккиз кун аввал қабул қилинди.\nМухтор вилоят полицияси ИИВнинг тўғридан-тўғри бошқаруви остига ўтказилганидан сўнг, дея таъкидлайди El Pais, Каталония ҳудудида жамоат тартибини сақлашга жавобгар бўлган барча тузилмалар Мадриднинг тўғридан-тўғри бошқаруви остида турибди.\nКаталония мустақиллик бўйича референдумни 1 октябрга белгилаган. Испания ҳукумати уни ноқонуний ва конституцияга зид, дея эълон қилган.\nРефендумга тайёргарлик кўрганлик учун мухториятнинг 10дан ортиқ юқори мансабли амалдорлари қўлга олинди, овоз бериш учун мўлжалланган миллиондан ортиқ бюллетенлар олиб қўйилди.


Michelin юлдузига сазовор бўлган Таиланддаги кўча тамаддихонаси\nТаиландда гастрономик туризм ривож топган энг машҳур жойлардан бири Michelin юлдузига сазовор бўлган — Jai Fai кўча тамаддихонасидир. Унинг эгаси ва бош ошпази бўлган 70 ёшли Супиня Жунсутани шунчаки Жей Фай деб чақиришади. У катта ёшда бўлишига қарамай, кунига 11 соатдан ортиқ плита олдида туриб мижозлар буюртмалари учун хизмат кўрсатади, деб ёзади TJournal.Жей хоним иш давомида ёғ сачрашига ҳимоя учун кўзойнак тақиб олади ва уни ечмайди. Тамаддихона менюсидан Таиланд ошхонасининг анъанавий таомлари — лапшали қисқичбақалар ёки қисқичбақали омлет ўрин олган.Маҳаллий ОАВ вакиллари ва бир қанча блогерлар хонимни «Таиланд кўча ошхоналари қироличаси» деб номламоқда. Ва унинг шон-шухратидан фойдаланиб, масалан, ошхоналар тармоғи очишни ёки тамаддихонасини бошқа нуфузлироқ жойга кўчириб ўтказишни истамаслигидан ҳайратда қолишмоқда.\nОшхонанинг Michelin(энг нуфузли ресторанларга бериладиган мақом) юлдузига эга бўлиши уни янада машҳур қилиб юборди. Ҳатто стол буюртма қилиб қўйилиши ҳам сизга тезкор хизмат кўрсатишни кафолатламаслиги мумкин. Сабаби мижозлар жуда кўп. Баъзан одамлар навбатда 2, 3 соатлаб қолиб кетади.\nШу боисдан Жей хоним агарда иложиси бўлса, Michelin юлдузини қайтариб беришга тайёр. Сабаби хоним сайёҳларнинг тамаддихонада овқатланиш учун эмас, балки уни кўриш ва суратга тушиш учун келишидан азият чекади. Бундан ташқари ошхонада иш жуда кўпайиб кетганидан, унинг қизи ишидан бўшаб, онасига ёрдам беради.\nКиритилди: 07:16 11.08.2018. Ўқилди: 374 марта. Фикрлар сони: 0 та.\nҚозоғистоннинг Ўзбекистондан анор олиб киришга қўйган...


Халқидан қадр топган шоир – Сурхон тонги\nБош саҳифа / Маданият / Халқидан қадр топган шоир\nАпрел 24, 2018\tМаданият Изоҳ қолдириш 729 Кўрилди\nЎтиб кетди деманглар,\nЯхши ёмон кунларда,\nГул руҳимиз ҳавода.\nУмри бўлсин зиёда.\nБахт — мана шу биргина сўз замирида олам-олам қувонч мужассамлашган, у инсонлар қалбига завқ ва шавқ улашадиган манбадир. Мен бахтли инсонман, сабаби тириклигидаёқ ажойиб шеърлари билан ўзига ҳайкал қўя олган шоир Муҳаммад Юсуф билан бирга ишлаш бахтига муяссар бўлганман. Тошкентдаги Ғафур Ғулом номидаги “Адабиёт ва санъат” нашриётида устоз-шогирд сифатида бирга меҳнат қилдик. Мен доимо устознинг ёнида бўлишга ундан кўпроқ нарса ўрганишга ҳаракат қилардим. Шоир Муҳаммад Юсуф ўта камтарин, камсуқим оддий инсон эди. У шаҳар кўчаларини томоша қилишни ва яёв юришни хуш кўрарди. Биз шеър ва шеърият ҳақида узоқ суҳбатлашардик. Устоз ибораси билан айтганда “Шоир ёмон шеър ёзмаслиги керак”, деб доим уқтирарди.\nУстоз шоирнинг ўзига хос фазилатларидан бири кўплаб ёш шоирларнинг биринчи китобларини нашр этиш ишларида муҳаррир сифатида ҳам бош-қош бўлди. У ўз олдига мақсад қўйдими, унга эришгунча асло тинчимас эди. Устознинг яна бир очилмаган қирраларидан у спортнинг волейбол турини жуда севарди ва чаққон ўйнарди.\nУ шеъриятда ўзи туғилиб ўсган юртни ва волидаи муҳтарамасини барча нарсадан устун қўярди.\nШоирлик бу менга асло орзумас.\nШу ҳам иш бўлдими йигит бошимга,\nБарча шоир зотин йиғса арзимас,\nОнамни соғиниб тўккан ёшимга…\nМуҳаммад Юсуфнинг ўзига хос фазилатларидан яна бири у кўнгил кечинмаларини оқ қоғозга шеърга солиб ёзарди. У умуман қўшиқ ёзишга интилмасди. Унинг шеърлари ўз-ўзидан куйга тушиб, қўшиққа айланиб кетарди.\nШоир бу ҳаётда катта армон билан ўтди. Ўзбекистон халқ ёзувчиси, марҳум Шукур Холмирзаев унинг сўнги кунларини шундай хотирлаган эди. “Муҳаммад Юсуф Сурхон воҳасида оммалашиб кетган миллий кураш ва кўпкари мусобақаларига мухлис сифатида ниҳоятда қизиқарди. У мендан овчилик санъатидан сабоқ беришимни илтимос қилган эди. Афсуски, унинг бу орзулари армонлигича қолиб кетди!”\nШоир Муҳаммад Юсуф гарчи 50 ёшга ҳам тўлмасдан бу фоний дунёни тарк этди. Лекин у ҳаётлик чоғидаёқ кексаликни ва унинг барча хислатларини қадрлаган эди.\nҲар кимнинг ҳам сочларга оқ тушсин,\nАжин тушсин, юзларга доғ тушсин.\nҚўлларига асо бир таёқ тушсин…\nҲар йили 26 апрелни, яъни шоирнинг таваллуд топган кунни шеърият мухлислари катта шоду хуррамлик билан кенг нишонлайди. Шу куни унинг табаррук номи яна бир карра ёдга олиниб, ўлмас асарлари қўшиқ сифатида куйланади. Бунинг боиси Ўзбекистон халқ шоири Муҳаммад Юсуф қисқа, лекин сермазмун умри давомида мухлислари қалбидан мангу жой олишга улгурган эди.\nОлдинги Меҳнат натижаси билан баҳоланади\nКейинги Қайта яшаргим келади


“Зенит” матбуот котиби: “Клуб Витцель бўйича ҳеч ким билан музокара олиб бормаяпти”\n22:23 / 24.06.2015\n“Зенит” матбуот котиби Дмитрий Циммерман клуб яримҳимоячиси Аксел Витцель атрофидаги вазиятга изоҳ бериб ўтди.\n“Италияда Витцелнинг “Милан”га ўтиши бўйича деярли келишувга эришилгани айтилмоқда. Бу маълумот қанчалик ҳақиқатга мос келади?” деган саволга Циммерман қуйидагича жавоб берди.\n“Витцель “Зенит”га тегишли, шунинг учун клубга мурожаат қилмай туриб ўйинчи билан ҳар қандай музокаралар олиб боришнинг иложи йўқ. ОАВлар бир неча ойдан бери Витцелни “Ювентус”га ўтишини айтишаётган эди, мана энди гал “Милан”га келди. Бундай миш-мишлар қаердан олинишини билмайман, бироқ айни пайтда “Зенит”га Витцель бўйича бирорта ҳам таклиф келиб тушмади. Ва мос ҳолда, клуб футболчи бўйича ҳеч ким билан музокаралар олиб бормаган.\nАксель – жуда иқтидорли ва қимматбаҳо футболчи, у ҳозирда ўзининг энг яхши формасида турибди. Ўйинчининг “Зенит” билан шартномасида ёзилган тавон пули қиймати ҳисобга олинса, агар Витцель бўйича таклиф клубнинг манфаатларига мос келмаса, клуб Витцель бўйича музокараларга киришишнинг имкони йўқ деб ҳисоблайди”, деб айтмоқда Циммерман.\nБаъзи маълумотларга кўра футболчи учун тавон пули 100 млн еврони ташкил қилади.


Ўзбекистонга тиббий психология ва психосоматик тиббиёт нақадар зарур? » Тиббий психология – Расмий сайт\nЯнгиликлар » Мақолалар » Ўзбекистонга тиббий психология ва психосоматик тиббиёт нақадар зарур?\nЎзбекистонга тиббий психология ва психосоматик тиббиёт нақадар зарур?\nЭпиграф: Президентимиз Ш.М. Мирзиёевнинг Ўзбекистонга жаҳон тиббиётининг энг илғор технологияларини олиб келиш, соҳанинг етук профессор-ўқитувчилари иштирокида халқаро семинар ва ўқув курсларини ташкил этиш, ёшларимизни хорижнинг юқори рейтингга эга бўлган Илмий-тиббий марказларида малака оширишларини таъминлашга оид Фармон ва Қарорлари юртимизда психосоматик тиббиётнинг ривожланишига ҳам улкан ҳисса қўшади.\n2012 йил юртимизда психосоматик тиббиёт ривожланишига биринчи қадам қўйилди. Чунки шу йили иккита йирик таълим даргоҳи, яъни Тошкент тиббиёт академияси ва Тошкент Педиатрия тиббиёт институтларида “Тиббий психология” бўйича магистратура ва клиник ординатура очилди. Тиббий психолог мутахассисларини тайёрлаш бўйича Давлат таълим стандарти ишлаб чиқилди. Уни ишлаб чиқишда Европа ва АҚШ таълим даргоҳлари таълим дастурлари асос қилиб олинди.\nЎзбекистонда тиббий психология ва психосоматик тиббиётни ривожлантиришга оид саволларга тиббиёт фанлари доктори, профессор Зарифбой Ибодуллаев жавоб беради.\nСавол: Зарифбой Ражабович! Айтингчи, Ўзбекистонга тиббий психология ва психосоматик тиббиёт нақадар зарур?\nЖавоб: Келинг, аввало сўзимни “Тиббий психология” фанидан бошласам. Бу фан 1924 йили немис олими Эрнст Кречмер томонидан алоҳида фан сифатида психиатриядан ажратиб олинди ва ушбу олим томонидан шу номли биринчи дарслик ҳам яратилди. Бу фан ўрганадиган асосий йўналиш – бу психодиагностика, психотерапия ва психосоматик тиббиётдир. Психосоматик тиббиёт – тиббий психологиянинг юраги ҳисобланади.\nСавол: Айтингчи, бизда вазият қандай?\nЖавоб: Бизда 1997 йили “Тиббий психология” психиатрия кафедраси таркибидан чиқариб олинди ва алоҳида “Тиббий психология” курси ташкил қилинди. Мен шу курсга раҳбар этиб тайинландим. Ушбу курс Асаб касалликлари кафедраси таркибида бир неча йил фаолият кўрсатиб келди.\nСавол: Ўзбекистонда “Тиббий психология” ни ривожлантириш учун нима ишлар қилинди?\nЖавоб: Ўзингиз биласиз ўша даврлар оғир бўлган. Ўзбек тилида адабиётлар мутлақ етишмасди. Тиббий психология бўйича эса ҳатто бир дона брошюра ҳам йўқ эди. Тиббий психологияни нолдан тиклашга тўғри келди. Биз Европа адабиётларини ўрганиб “Тиббий психология” бўйича дарслик тайёрладик. Бу дарсликда асосий урғуни “Психосоматик тиббиёт” га бердик. Тиббий психология бўйича маърузалар ва амалий машғулотларни мутлақ янгидан тузиб чиқдик. Асосий урғуни психодиагностика, психотерапия ва психосоматик тиббиётга бердик.\nСавол: Талабалар бу ўзгаришларни қандай кутиб олишди?\nЖавоб: Жуда зўр кутиб олишди. Биласизми, “Тиббий психология” талабалар орасида шу қадар машҳур бўлиб кетдики, хатто аввал маърузага кирган талабалар яна қайта маърузага киришарди. Хатто 1-ТошМИдан талабалар 2-ТошМИга бизнинг маърузани эшитгани келишарди. Биз Ўзбекистонда биринчи бўлиб “Фрейднинг психоанализ назарияси”, “Психосоматик тиббиёт”, “Врач амалиётида психодиагностика ва психотерапия” каби маърузаларни киритдик. “Ёш психоаналитик” тўгаракларини очдик. Аввал умуман бўлмаган “Психосоматик тиббиёт” бўйича амалий машғулотларни ва маърузаларни йўлга қўйдик ва ҳ.к.\nСавол: Ўқув адабиётлари билан таъминланиш қандай бўлди?\nЖавоб: Ўзбекистонда илк бора ёзилган “Тиббий психология” дарслигимиз 7 йил мобайнида пул топилмай нашр юзини кўрмади. Ахийри 2008 йили чоп қилинди ва талабалар орасида қўлма-қўл бўлиб кетди. 2009 йили “Йилнинг энг яхши дарслиги” унвонига сазовор бўлди ва сўнгра яна 2 маротаба нашр қилинди. Сўнгра “Тиббий психология” ни ўқитиш бўйича бир нечта материаллар тайёрладик. Мен битта нарсани очиқ айта оламан, яъни биз Ўзбекистонда соф “Психосоматик тиббиёт” ни 1997 йилданоқ ўқитиб бошладик. Россияда эса биздан 10 йиллардан кейин соғлиқни сақлаш вазири аслида невролог олима бўлган Валентина Скворцова бўлгач бу йўналишга катта урғу берилиб бошланди. Улар 30 га яқин тиббиёт университетларида “Тиббий психология ва психотерапия” кафедрасини очишди, яъни тиббий психология психиатриядан бутунлай ажратиб олинди.\nСавол: Мен Сизга яна “Биздачи”? – деб савол беришимга тўғри келяпти.\nЖавоб: 2007 йили Соғлиқни сақлаш вазирлигидан Тошкент тиббиёт академиясига хат келди. Хатда даволаш-профилактика муассасаларида “Психосоматик тиббиёт” бўлимларини очиш масаласи кўрсатилган эди. Илмий ишлар бўйича проректоримиз Д.Қ. Нажмутдинова бу масалада менинг фикримни сўрадилар. Мен бизда “Тиббий психолог” кадрлар йўқ, “Психосоматик тиббиёт” ” бўлимларида тиббий психологлар ишлаши керак, деб айтдим.\nСавол: Кейин бу масалага қайтилдими?\nЖавоб: 2012-2013 йиллардан бошлаб Тошкент педиатрия тиббиёт институти ва Тошкент тиббиёт академиясида “Тиббий психология” бўйича магистратура ва клиник ординатура таълим йўналишлари очилди. Биз бу борада малакали кадрларни тайёрлаб бошладик. Мен унгача “Ўзбекистонда тиббий психологияни ривожлантириш концепцияси” ни ишлаб чиқдим ва бу борада турли анжуманларда чиқишлар қилдик, бу материални журналларда чоп қилдик. Европа мактаблари асосида “Тиббий психология” бўйича Давлат таълим стандартини ишлаб чиқдик ва унинг асосида ўқув-услубий материаллар тайёрладик.\nСавол: Магистрларни ўқитишда қийинчиликлар бўлмаяптими?\nЖавоб: Тошкент тиббиёт академияси “Тиббий психология” бўлими Республикамизнинг 10 та Илмий-тиббий маркази билан шартномалар тузди ва магистрларни ушбу марказларга юбориб ўқитаямиз. Улар айнан шундай марказларда беморларга тиббий-психологик ёрдам кўрсатиш усулларини ўзлаштиришмоқда. Шунингдек Миллий Университет ва Низомий номидаги педагогика университети етук профессор-психологларининг маърузаларини ташкил қилганмиз.\nСавол: Талабаларни “Тиббий психология ва психосоматик тиббиёт” га қизиқтириш учун қандай ишлар олиб борилмоқда?\nЖавоб: Тиббий психологияда олиб борилаётган ислоҳотлардан бири – бу юқори курс талабалари орасида психосоматик тиббиётга бўлган қизиқишни оширишдир. Шу боис 2017 йил январ ойида Тошкент тиббиёт академияси профессор-ўқитувчилари, магистрлар, клиник ординаторлар ва юқори курс талабалари иштирокида бизнинг ташаббусимиз билан “Психосоматик тиббиётнинг долзарб муаммолари” мавзусида биринчи бор маҳорат дарси ўтказилди. Унда терапия ва педиатрия йўналиши профессорлари Холматова Б.Т. ва Хамроев А.А. ўз маърузалари билан иштирок этишди. Катта лицей залида деярли барча кафедраларнинг профессор-ўқитувчилари ва юқори курс талабалари қатнашди. “Ҳар бир врач психолог бўлиши керак”, “Психосоматик тиббиётни ҳар бир врач билиши керак”, “Психодиагностика ва психотерапия” ни умумий амалиёт врачлари иш фаолиятига тўла тадбиқ эта олиши зарур деган хулосага келинди. .\nУшбу маҳорат дарсида профессор-ўқитувчилар психосоматик бузилишларга оид ўзларининг клиник кузатувлари билан ўртоқлашишди. Мен 7 йилдан буён бошқа ташхис билан даволаниб юрган ва даволаниш учун Исроилга кетишга шайланган З. Исмли беморни мисол қилиб келтирдим. Мен бу аёлни текшириб унга “Психосоматик синдром” деб ташхис қўйдим ва уни бошқа усул билан даволадик. 3 маротаба операция столига ётқизилган (бироқ операция қилинмаган) беморни 10 кунда тузатдик. Кўрдингизми, психосоматик бузилишларни тўғри аниқламаса, ҳеч қайси даволаш усули билан бартараф этиб бўлмайди. Бу учрашув айниқса юқори курс талабаларида катта қизиқиш уйғотди. Ушбу кичик анжуман хулосаларидан келиб чиқиб мен Ўзбекистонда ҳар йили “Психосоматик тиббиётнинг долзарб муаммолари” борасида ҳалқаро анжуманлар ўтказиш ўта зарур деган масалани кўтардим. Икки йиллик ҳаракатларимиз ўз мевасини бериб Европа давлатларидан “Клиник психология ва психосоматик тиббиёт” борасида йирик олимлар Ўзбекистонга ташриф буюришди.\nСавол: Шу ҳақда сўзлаб берсангиз. Айнан кимлар Ўзбекистонга ташриф буюришди?\nЖавоб: Психосоматик тиббиётга оид “Психосоматик тиббиёт: муаммо ва ечимлар” мавзусидаги анжуман 2017 йил 11-апрел куни Тошкент, 12-апрел куни эса қадимий ва навқирон Самарканд шаҳрида ўтказилди.\nТаклиф қилинган олимлар ва маърузачилар.\nПрофессор Констанциа Паул (Порту, Португалия). Геронтопсихология ассоциацияси президенти, Геронтопсихология Илмий маркази (UNIFAI/ICBAS-U) директори. Бир қатор жаҳон психологлар ассоциацияси аъзооси, психосоматик тиббиёт бўйича дунё миқёсида йирик мутахассис.\nПрофессор Томас Габриэлевич (Варшава, Польша). 1992-1994 йиллар Польшада Алсхаймер касаллиги бўйича тадқиқот гуруҳи раҳбари, Европада Алсхаймер касаллиги ассоциацияси аъзоси, 2004 йилдан Польша Психиатрлар Ассоциациясининг психогериатрия секцияси раиси.\nПрофессор Алдис Пукитис (Рига, Латвия). Латвия Университети тиббиёт факультети профессори, Латвия гастроэнтерологлар Ассоциацияси Президенти, Америка гастроэнтерологлар ва клиник фармакологлар Ассоциацияси аъзоси.\nАлександров А.А., тиббиёт фанлари номзоди, доцент, врач-психиатр (Минск, Белоруссия). Республика руҳий саломатлик илмий-амалий маркази қошидаги Илмий Кенгаш аъзоси, Минск шахрининг бош психотерапевти. “Психотерапия ва тиббий психология” журнали таҳририят аъзоси.\nСавол: Ўзбекистонда “Психосоматик тиббиёт” бўлимлари очилганми?\nЖавоб: Ҳозирча йўқ! Вазирлик бу масалани албатта ижобий ҳал қилади, деган умиддаман.\nСавол: Ўқув-услубий база яхши бўлса, тиббий психолог кадрлар етарли бўлса, муаммо нимада?\nЖавоб: Асосий муаммолардан бири – бу тиббий психолог дипломига эга ёшларимизни иш билан таъминлаш. Бунинг учун маслаҳат поликлиникаларида ва оилавий поликлиникаларда “Тиббий психолог” штатини очиш, йирик шифохоналарда эса “Психосоматик тиббиёт” бўлимларини очиш мақсадга мувофиқ. Иккинчи муаммо шундаки, Ўзбекистонда ҳанузгача “Тиббий психология ва психотерапия” кафедраси йўқ. Ҳатто Қозоғистон бу борада олдинга чиқиб олмоқда. Биз бундай кафедраларни тиббиёт институтларида очишимиз керак. Кадрлар эса бор. Биз Тиббиёт институтларида талабаларга 3-курсда ҳам, 4-курсда ҳам, 5-курсда ҳам беморнинг ички аъзоларини қандай қилиб текшириш кераклигини ўргатамиз, бироқ “Бемор билан психологик мулоқот санъатини” ўргатмаймиз. Юқорида айтиб ўтганимдек, Тиббий психологияга бор-йўғи 36 соат ажратилган. Бу соат ичида талабаларга на психодиагностикани ўргатиб бўлади, на психотерапияни. Тиббиёт институтларида психотерапия курси ҳам, кафедраси ҳам йўқ. Терапевтик касалликларнинг деярли 70 % психосоматик бузилишлар экан, дастлаб улар УАШ га мурожаат қилишади. Шунинг учун ҳам бакалавриат босқичидаёқ “Тиббий психология ва психотерапия” га катта урғу бериш зарур.\nСавол: Психотерапия ҳақида саволим бор эди. Психотерапевтларни ким тайёрлаши керак? Бундай кафедра врачлар малакасини ошириш институтида бор эди шекилли?\nЖавоб: Ҳозир йўқ! Бу ҳам бир катта муаммо! Ҳатто тиббиёт институтлари учун тузилган янги ўқув режада “Психотерапия” рукни умуман йўқ. Кўз олдингизга келтиринг: Врач психотерапияни ўрганмай 6 йилдан сўнг қўлига диплом олади. Ҳорижда тиббий психология ва психотерапияга ажратилган ўқув соатлари клиник фанларга ажратилган ўқув соатларининг деярли 20% ини ташкил қилади. Бизда эса бор йўғи 0,83 %.\nСавол: Зарифбой Ражабович! Психосоматик бузилишларга ўзи нималар киради?\nЖавоб: Руҳий сиқилишлар ва стресслар сабабли ривожланган бош оғриқлар, юрак соҳасидаги оғриқлар, таъсирланган ичак синдроми, бўғимлардаги оғриқлар, жинсий ожизликлар, функционал типдаги урологик касалликлар ва ҳ.к. Уларни тиббий психолог даволайди.\nЖавоб: Албатта! Барча касалликларнинг деярли 70 % и – булар психосоматик бузилишлардир. Шунинг учун ҳам ривожланган хориж давлатларининг тиббиёт марказларида фаолият кўрсатувчи тиббий психологлар сони врачлар сонидан деярли 2 баробар кўп. Бу мамлакатларда бемор нимага шикоят қилишидан қатъий назар тиббий психолог кўригидан ўтади. Сўнгра уни бошқа врачларга юборишади. Тиббий психолог ҳам худди невропатолог ва психиатр каби юқори малакали врач ҳисобланади. Шу боис уларни магистратура ва клиник ординатура орқали тайёрлашади.\nСавол: Неврологик касалликларни тиббий психолог мустақил равишда даволаш ҳуқуқига эгами?\nЖавоб: Периферик асаб тизими касалликларидан ташқари, бош миянинг аксарият касалликларини “Тиббий психолог” даволашга ҳақли. Чунки 70 % неврологик касалликлар психоэмоционал ва нейропсихологик бузилишлар билан намоён бўлади. Шу боис 2013-2014 йиллари невропатолог бўлишни ҳоҳлаган талабалар, тиббий психологияга ҳам ҳужжат топширишган.\nЖавоб: Авваллари бундай беморларни психиатрлар даволашган. Энди уларни тиббий психологлар ҳам даволашади. Тиббий психолог руҳий касалликлар шифохонасида ва психоневрологик диспансерларда психиатрлар билан ҳамкорликда ишлайди. Тиббий психологлар наркологик диспансерларда ҳам мустақил равишда фаолият кўрсатишади. Депрессия билан касалланган беморларни даволаш эса уларнинг бевосита бурчидир.\nСавол: Тиббий психолог бош миянинг оғир яллиғланиш касалликларини ўтказган беморларни даволай оладими?\nЖавоб: Албатта. Чунки менингит, менингоэнцефалит ва энцефалит ўтказган беморларда олий руҳий функцияларнинг бузилишлари кузатилади. Нутқ, хотира, тафаккур, ҳиссиёт ва ҳулқ-атвор бузилишлари ушбу касалликларда жуда кўп учрайди. Агар уларга зудлик билан тиббий-психологик ёрдам кўрсатилмаса, ақлий ривожланиш билан боғлиқ асоратлар қолиши мумкин. Нейропсихологик бузилишларни ривожланган ҳориж давлатларида невропатолог эмас, балки тиббий психолог (нейропсихолог) даволайди. Тиббий психолог фармакологик даволаш усуллари билан бир қаторда психотерапия усулларини ҳам кенг қўллайди.\nЖавоб: Кўпчилик инсульт касаллигини фақат невропатолог даволайди деб ўйлайди. Бу фикр қисман тўғри холос. Инсульт билан касалланган беморни бир нечта мутахассис кўрикдан ўтказади ва даволайди. Инсульт энди ривожланган пайтда уни невропатолог, реаниматолог, ангиохирург ёки нейрохирург даволайди. Агар инсульт хушнинг бузилиши билан намоён бўлса, бемор реанимация бўлимига ётқизилади. Агар инсульт мияга борувчи қон томирлар тиқилиши сабабли ривожланса, бемор ангиохирургия (ангионеврология) бўлимида операция қилинади. Агар мияга қон қуйилса, бемор зудлик билан нейрохирургия бўлимига олиб борилади ва операция қилинади.\nУшбу мутахассислар ёрдамидан сўнг бемор бутунлай тузалгунга қадар, невропатолог ва тиббий психолог назоратида бўлади. Тиббий психолог беморга невропатолог тавсия этадиган барча дори-дармонларни ўзи мустақил равишда тавсия этишга тўла ҳақлидир. Шу билан бирга у нейропсихологик диагностика ва нейропсихореабилитация муолажаларини кенг қўллайди. Албатта беморни қайта ҳаётга қайтаришда реабилитолог вазифаси ҳам жуда катта.\nСавол: Зарифбой Ражабович! Сизни Ўзбекистонда нейропсихология бўйича биринчи докторлик диссертациясини ёқлаган олим дейишади. Академик А.Р. Луриянинг 100 йиллик юбилейида ҳам Ўзбекистондан фақат сиз иштирок этгансиз. Нейропсихолог ўзи ким? Бизда бу йўналишни ривожлантириш имкониятлари қандай? Бу ҳақиқатан ҳам мураккаб фанми?\nЖавоб: Нейропсихолог – неврология ва психология илмини чуқур биладиган мутахассис. Нейропсихологлар тиббий психология кафедраларида етишиб чиқишади. Психологиянинг бошқа йўналишларидан фарқли ўлароқ, уларга неврология илмидан чуқур сабоқ берилади. Чунки неврологияни билмасдан туриб, нейропсихолог бўлиб бўлмайди.\nРеспубликамизда биринчи бор нейропсихологияни ўқитишни йўлга қўйганимизни алоҳида таъкидлаш лозим. Чунки барча давлатларда нейропсихологлар айнан тиббий (клиник) психология кафедраларида етишиб чиқади. Бунинг учун биз нейропсихологиянинг ҳар бир мавзуси бўйича методик тавсияномалар ишлаб чиқдик, нейропсихологик текшириш усулларини ўзбек тилига ўгирдик, кенг қўлланиладиган нейропсихологик тестлар ўзбек тилида тайёрланди ва Ўзбекистон ҳудудига модификация қилинди. Ҳозирда нейропсихология бўйича ўқув адабиётини тайёрлаш устида иш олиб борилмоқда.\nСавол: Вилоятларда жойлашган тиббиёт институтларида тиббий психология ва психосоматик тиббиётни тарғибот қилиш ишлари қандай кетаяпти?\nЖавоб: Мен Андижон, Самарқанд, Бухоро, Нукус, Урганчга бориб тиббиёт институтларининг юқори курс талабалари билан учрашганман, баъзи вилоятларда бир неча бор бўлганман, уларга тиббий психология ва психосоматик тиббиётнинг амалий тиббиётга нақадар зарарлуги борасида давра суҳбатларимини ўтказаман. 2015 ва 2016 йиллари “Тиббий психолог. У ким” мавзусида савол-жавоблардан иборат 1500 дона методик қўлланма ишлаб чиқиб ушбу институтлар талабаларига бепул тарқатдик. Шунингдек, тиббий психологиянинг махсус сайтини www.asab.uz яратдик. Ҳозирда бу сайтга тиббий психологияга оид барча материаллар ўзбек, рус ва инглиз тилларида жойланган. 2017 йили Тошкент, Самарқанд, Бухоро, Урганч ва Нукус шаҳарларида 200-300 нафар умумий амалиёт врачларини йиғиб “Врач амалиётида психосоматик тиббиёт” мавзусига оид давра суҳбатлари уюштирганмиз.\nСавол: Тиббий психолог тинчлантирувчи дорилардан ташқари бошқа дориларни ҳам мустақил равишда тавсия этишга ҳақлими?\nЖавоб: Тиббий психологлар авваломбор врач эканликларини унутмаслик лозим. Улар ҳар қандай тоифага кирувчи дори-дармонларни беморларга мустақил равишда тавсия этишга тўла ҳақли. Чунки организмда рўй берадиган ҳар қандай касалликлар психоген бузилишларни келтириб чиқариши мумкин. Шундай экан тиббий психолог асосий сабабни бартараф этиш учун зарур бўлган дори воситаларини ўзи мустақил равишда тавсия эта олади. Тиббий психологнинг врачдан фарқи шундаки, у психология илмини ҳам чуқур билади ва психодиагностика, психопрофилактика, психогигиена, психотерапия ва психореабитилация усулларини кенг қўллайди.\nСавол: Тиббий психолог беморни КТ, МРТ, ултратовуш ва лаборатория текширувларига мустақил равишда юбориши мумкинми?\nЖавоб: Албатта мумкин! Тўғри ташхис қўйиш учун зарур бўлган ҳар қандай диагностика усулларига беморни тиббий психологнинг ўзи юбориши зарур. Масалан, бемордаги психоз (руҳий қўзғалиш) жигар зарарланиши сабабли ривожланди дейлик. Бундай беморни кўрган тиббий психолог жигарни ультратовуш усули билан текширишга юборади, қонда ферментлар миқдорини аниқлайди ва ҳ.к. Шу йўл билан у психоз сабабини излаб топади ва уни бартараф этади. Агар беморга жигар фаолиятини яхшиловчи дорилар берилмаса, психозни ҳам бартараф этиб бўлмайди. Табиийки бу ерда терапевт ва инфекционист ёрдами ҳам керак бўлади.\nСавол: Болалар ва ўсмирлар психологияси ҳақида нима дея оласиз?\nЖавоб: Биласизми, аксарият Европа давлатларида болалардаги ҳулқ-атвор бузилишларини психотроп дорилар билан даволашга кескин чекловлар қўйилмоқда. Чунки бундай дорилар ҳулқ-атворни жойига келтиради, бироқ боланинг ақлий ривожланишига жиддий зиён етказади. Шу боис ҳам бу борадаги ўқув қўлланмалари қайта кўриб чиқилмоқда.\nСавол: Бундай болаларни психологик йўл билан тузатса бўлмайдими?\nЖавоб: Йўқ! Умумий психологларнинг бунга кучи етмайди. Бундай болалар ва ўсмирларни махсус тиббий-психологик дастурлар орқали даволашади. Биз болажон Республикамизда “Болалар ва ўсмирларга тиббий-психологик ёрдам кўрсатиш” дастурини ишлаб чиқишимиз керак. Бу муаммо ҳам кечиктириб бўлмайдиган муаммолардан биридир. Ўзбекистонда болалар ва ўсмирлар орасидаги ҳулқ-атвор ҳамда психосоматик бузилишларни ҳанузгача психиатрлар даволаб келишмоқда. Бунинг асоратини биз ҳар куни кўриб турибмиз, чунки 15 ёшгача психотроп дориларни тавсия этиш аксарият давлатларда ман қилинган. Шунинг учун ҳам Россия бу амалиётдан воз кечиб, бу масалани тўла-тўкис “Тиббий психолог” ларга юклаган. Халқимиз менталитетидан келиб чиқадиган бўлсак, ота-она эртага турмушга чиқадиган қизи ёки уйланадиган ўғлини психиатрга олиб бормайди.\nСавол: Зарифбой Ражабович! Психиатрнинг тиббий психологдан фарқи нимада?\nЖавоб: Психиатр шахснинг кескин ўзгариши билан намоён бўлувчи руҳий бузилишларни даволайди. Масалан, шизофрения ва ўз жонига қасд қилиш билан намоён бўлувчи руҳий касалликлар. Бундай беморлар ўзи ва атрофдагилар ҳаётига ҳавф солишади. Психологик усулларни чуқур ўзлаштирган психиатрлар ҳам психиатр, ҳам тиббий психолог бўлиб ишлашлари мумкин. Психиатрия тиббий психологияга жуда яқин фандир. Авваллари тиббий психологларни психиатрия кафедрасида тайёрлашган. Ҳозирда тиббий психологларни тиббий психологларнинг ўзлари тайёрлашади.\nЖавоб: Психоневролог – ҳулқ-атворнинг турли даражада бузилишлари билан намоён бўлувчи касалликларни даволовчи врач. Масалан, невроз, истерия, психоз, фобия, депрессия ва ҳ.к. Демак, бироз енгил ифодаланган руҳий бузилишларни психоневрологлар даволашади. Психиатрия бўйича махсус курсларни ва магистратурани тугатган мутахассислар психоневролог бўлиб ишлашади. Улар асосан психоневрологик диспансерларда фаолият кўрсатишади. Эндиликда тиббий психология бўйича магистратурани тугатганларга ҳам психоневрологик диспансерларда психоневролог бўлиб ишлаши мумкин.\nСавол: Тиббий психолог қандай тиббий масканларда ишлаши керак?\nЖавоб: Улар турли ихтисосликдаги барча илмий-тиббий марказларда, вилоят, шаҳар ва туман тиббиёт бирлашмаларида ишлашади. Кардиология, педиатрия, гинекология, неврология, психоневрологик диспансерлар, урология, тез тиббий ёрдам, сил касалликлари шифохонаси, ОИТС га қарши кураш маркази, турли сиҳатгоҳлар, болалар ва ўсмирлар шифохоналари ва ҳ.к.\nСавол: Шу ерда психотерапевтлар ҳақида ҳам маълумот берсангиз. Психотерапевт ким? Уларни қаерда тайёрлашади?\nЖавоб: Психотерапевт – беморни даволашда психологик усулларни кенг қўлловчи врач. Демак, психотерапевт – у врач. Бундай касб эгалари “Тиббий психология ва психотерапия” кафедраларида етишиб чиқади. Улар ҳам “Тиббий психология” бўйича магистратура ва клиник ординатурани тугатишлари керак.\nСавол: Зарифбой Ражабович! Ҳозирги даврни “Стресс асри” дейишади. Одам қаттиқ стрессга тушиб қолса, кимга мурожаат қилиши керак.\nЖавоб: Албатта бундай пайтларда Тиббий психологга мурожаат қилишади. Масалан, деярли барча давлатларда, ҳатто МДҲ давлатларида ҳам “Стресс марказлари” бор. Бундай марказларнинг асосий ишчилари – тиббий психологлар. Худога шукр бизда тинчлик! Сиз бир кўз олдингизга келтиринг: Ўзбекистонда қандайдир бир табиий офат ёки бошқа бир оммавий фалокат юз берса, кўплаб инсонлар, шу билан бирга аёллар, кексалар ва ёш болалар жабр кўрса, ким уларга тиббий-психологик ёрдам кўрсатади. 1966 йили Тошкент шаҳрида кучли зилзила бўлганда аҳоли орасида невроз, инсульт ва инфаркт кўпайиб кетган. Бундайларга умумий психологлар ёрдам кўрсата олмайдику?! Сиз ҳориж практикасига бир назар ташланг. Бундай пайтларда тиббий психологлар армияси керак бўлиб қолиши мумкин. Мен “Тиббий психологнинг квалификацион таснифи” ни тузиб чиққанимда “Табиий офатлар ва бошқа оммавий жабрланишларда аҳолига тиббий-психологик ёрдам кўрсатиш” тартиб-қоидаларини ҳам алоҳида кўрсатиб ўтганман. Худо сақласин шундай вазият рўй берса, биз нима қиламиз, қўлимизда “Тиббий-психологик ёрдамга оид” дастур йўқ-ку? – деб соғлиқни сақлаш вазири муовинига ҳам айтганман.\nСавол: Реакция йўқми?!\nЖавоб: Асло йўқ! Хатто Республикада тез тиббий ёрдамни курация қиладиган битта вазир муовини “Тиббий психология ва психотерапия” ни бутунлай ёпиш масаласини кўтарган. Республикада тиббий таълимни курация қиладиган Вазирнинг бошқа бир муовини “Тиббий психология ва психотерапия” ни тиббиёт институтларида ўқитишни йўқотиш пайида.\nСавол: Ўзбекистонда “Тиббий психология ва психосоматик тиббиёт” ни ривожлантириш учун нима қилиш керак? Сизда бу борада ҳаракатлар стратегияси ишлаб чиқилганми?\nЖавоб: Албатта ишлаб чиқилган! Мен “Ҳаракатлар стратегияси” ни “Психосоматик тиббиёт: муаммо ва ечимлар” муаммосига бағишланган анжуманда баён қилдим. Бу чиқишимиз ташриф буюрган олимлар орасида катта қизиқиш уйғотди. Хатто Португалиялик олима Константа Паул бизда ханузгача психосоматик тиббиёт амалиётга тадбиқ этилмаганлигидан ажабланди.\nЎзбекистонда 2017-2021 йилларда “Тиббий психология ва психотерапия” ни ривожлантиришга оид “Ҳаракатлар стратегияси” ни йил бошидаёқ ишлаб чиққанмиз. Унинг асосий қисмларини келтириб ўтаман:\nСоғлиқни сақлаш Вазирлигида “Тиббий психологнинг квалификацион таснифи” ни тасдиқдан ўтказиш;\n“Тиббий психолог ва психотерапевт” лавозимини номенклатурага киритиб “Тиббий психолог” лар учун ишчи ўринларини яратиш;\nТиббиёт институтларида “Тиббий психология ва психотерапия” кафедраларини ташкил этиш, тиббий психолог ва психотерапевтларни ушбу кафедраларда тайёрлаш;\n(Бундай кафедраларда ишлаш учун бизда “Тиббий психолог” дипломига эга малакали кадрлар етарли)\nКардиология, терапия, неврология, нейрохирургия, фтизиатрия, ОИТС га қарши кураш маркази, педиатрия, гинекология, урология, тери-таносил касалликлари, шошилинч тиббий ёрдам илмий марказларида ва йирик шифохоналарда “Психосоматик тиббиёт” бўлимлари, маслаҳат поликлиникалари ва оилавий поликлиникаларда “Тиббий психолог ва психотерапевт” кабинетларини очиш;\nОлий аттестация комиссиясида “Тиббий психология ва психотерапия” шифрини яратиш ва илмий кадрларни тайёрлашни жадаллаштириш;\nЎзбекистонда психоген ва психосоматик бузилишлар профилактикасини йўлга қўйиш учун даволаш-профилактика муассасалари таркибида “Психогигиена ва психопрофилактика” лабораторияларини яратиш. Унинг болалар ва ўсмирлар учун ишлайдиган бўлимларини ҳам ишга тушириш;\nТурли ҳудудларида психосоматик касалликларнинг аҳоли орасида тарқалиш даражасини ўрганиш учун “Махсус регистр” яратиш ва “Клиник протокол” ишлаб чиқиш;\nБарча тез тиббий ёрдам марказларида “Аҳолига тез тиббий-психологик ёрдам кўрсатиш” хоналарини ташкил этиш;\n“Тиббий психология ва психосоматик тиббиёт” журналини таъсис этиш, Ёш тиббий психологлар мактабини яратиш;\nИлмий-тиббий марказлар ва тиббиёт институтларида когнитив психология, психокоррекция, психоанализ, психогенетика ҳамда психофизиология лабораторияларини ташкил этиш;\nРивожланган хориж давлатларининг тиббий психология ва психосоматик тиббиёт Илмий марказлари билан ҳалқаро алоқаларни йўлга қўйиш, ҳамкорликда илмий изланишлар олиб бориш;\nОммавий фалокатли ҳолатларда “Аҳолига тез тиббий-психологик ёрдам кўрсатиш” дастурини яратиш ва бу борада ҳам махсус ўқитишларни ташкил қилиш, ҳамда Ҳарбий тиббий таълим масканларида ҳам “Тиббий психология ва психотерапия” кафедра ёки курсларини очиш;\nЎзбекистонда “Болалар ва ўсмирлар психосоматик тиббиёт марказини” очиш ёки йирик “Психосоматик тиббиёт Илмий маркази” ни яратиш ва кейинчалик унинг филиалларини вилоятларда ишга тушириш.\nКўрдингизми! Психосоматик тиббиёт билан боғлиқ олдимизда қанчадан-қанча ишлар бор. Талантли ёшларимиз ҳам бор. Бу ишларни амалга ошириш учун янги кафедралар, илмий лабораториялар ва керак бўлса “Психосоматик тиббиёт марказларини” очишимиз керак. Чунки махсус марказлардагина бу ишларни муваффақиятли амалга ошириш мумкин.\nАгар Ўзбекистонда психосоматик тиббиёт соғлиқни сақлаш тизимига тўла тадбиқ қилинса ва унинг психодиагностика, психотерапия, психогигиена ва психопрофилактика каби йўналишлари тўла фаолият кўрсатса, соғлиқни сақлашга кетадиган сарф-ҳаражатлар 35-50 % гача камаяди.\nСавол: “Халқ билан мулоқот ва инсон манфаатлари” йилида шифокорларга қандай истак ва тилакларингиз бор?\nЖавоб: Авваломбор шифокорларимизнинг ўзларига соғлиқ-омонлик тилайман. Шифокорлик – бу ўта оғир ва масъулиятли касб. Мен ёш шифокорларимизга эса ҳалқ билан мулоқот йилида бемор билан психологик мулоқот санъатини яхши ўзлаштиришларини тилаб қоламан. Зеро инсон руҳиятини ўрганадиган асосий қурол бу СЎЗ экан, ундан унумли фойдаланайлик. Ҳаммангизга яхши кайфият тилайман.\nЗарифбой Ражабович! Қизиқарли суҳбат учун Сизга миннатдорчилик билдирамиз.\nҚўшилган: 16:43 / 06-04-2021 Ўқилди: 16


Ўзбекистоннинг янги имижи. Унда Каримовга ўрин борми?\nАгар сизга яқин бир неча ой ичида Ўзбекистонга бориш насиб этса, кўпроқ уч нарса ҳақида эшитишингизга тўғри келади.\nМулозимлар билан суҳбатларда ёки янгиликларни томоша қилиш чоғида сизга мамлакат сўнгги уч йил ичида қанчалик ўзгаргани ҳақида гапиришади.\n22 декабрдаги парламент сайлови арафасида мамлакатда номзодлар ўртасида ҳақиқий телебаҳслар ўтказилгани, бундан уч йил аввал буни ҳатто тасаввур қилиш ҳам қийин бўлганини билиб оласиз. Аммо сайловда мухолифат вакиллари бўлмагани ҳақида сизга айтилиши даргумон.\nУлар уч йил ичида кескин цензура режими заифлашгани, анчагина эркин матбуот муҳити пайдо бўлгани ҳақида албатта гапиришади. (Бироқ айрим нашрлар, жумладан, “Озодлик” радиоси журналистларига аккредитация берилмаяпти ёки Тошкентда бюро очишларига изн йўқ, улар ҳамон цензурага дуч келишмоқда, сайтлари тўсиб қўйилган).\nАммо уч йил олдин нима бўлгани ва бу ўзгаришларни тезлаштиргани, яъни айнан 27 йил давлатни темир қўл билан бошқарган авторитар лидер Ислом Каримовнинг ўлими ҳақида эшитишингиз даргумон.\nЛекин Тошкент мулозимлари одатий этикетлардан ташқарида (бу ҳақда очиқ айтилмайди), Каримов меросига яққол зид тарзда, мамлакатни ислоҳ қилишга жиддий саъй-ҳаракатлар бўлаётганини таъкидлашга интилишади.\nМирзиёевнинг собиқ матбуот котиби, ҳозирда Ахборот ва оммавий коммуникациялар агентлиги раҳбари “Озодлик” радиосига берган интервьюсида анча очиқ гапирди.\n“Албатта, ўша давр билан ҳозирги куннинг фарқи жуда катта,- деди Мирзиёевга яқин шахслардан бўлган Комил Алламжонов. Президент Мирзиёевнинг қизи Саида унинг ўринбосаридир. – Бироқ марҳумлар ҳақида ёмон сўзлаш менталитетимизга ётлиги, уларни ҳурмат қилганимиз учун биз бу ҳақда очиқ гапирмаймиз. Аммо бу биз уларни ўзаро таққосламаслигимизни англатмайди”.\n“Унинг ўзига хос усули бор эди,- дея қўшимча қилди Алламжонов. – Унинг даврида кўплаб муаммолар тўпланиб қолди. Аслида жуда кўп. Шу боис, президентимиз Мирзиёев ушбу муаммоларни ҳал қилишига тўғри келади. Ва ҳозир уларни ҳал қилмоқда”.\nЧорак аср давомида ҳокимият тепасида бўлган Каримов сиёсий ўзгача фикрликни йўқ қилиш учун ҳибсга олиш ва қийноқлардан фойдаланадиган тизимни яратди.\n2005 йилда Каримовнинг хавфсизлик хизмати Андижондаги намойишларни шафқатсиз бостирди ва юзлаб одам ҳалок бўлди. Ўзбекистон пахта далаларида мажбурий меҳнат тизими, шу жумладан, болаларни эксплуатация қилиш Ғарбнинг юзлаб компанияларини мамлакат экспортининг энг муҳим қисмларидан бири бўлган пахтани сотиб олишни тўхтатишга мажбур қилди.\nБугун Ўзбекистон чет эл сармоядорларини изламоқда ва Каримов ўлимидан сўнг Ғарб мулозимларини мамнун этган ислоҳот йўлини эълон қилди.\nФевраль ойида Мирзиёев Алламжонов бошчилигидаги Ахборот ва оммавий коммуникациялаар агентлигини тузди.\nАфтидан, саъй-ҳаракатлар ўз самарасини бераётган кўринади.\nДекабрь ойида “Economist” журнали Ўзбекистонни 12 ой ичида эришган ютуқлари учун “йил мамлакати” дея эълон қилди, СNN канали эса ўзининг ўрта аср меъморий ёдгорликлари билан танилган Ўзбекистонни 2020 йилдаги асосий сайёҳлик йўналиши сифатида эътироф этди.\nБироқ айрим инсон ҳуқуқлари ташкилотлари бундай эътирофларга ҳали эрта эканлигидан огоҳлантиришмоқда.\nЎзбекистон-Германия инсон ҳуқуқлари жамғармаси директори Умида Ниёзова яқинда ўтган сайлов арафасида ёзган блогида ислоҳотларни ҳақиқий сиёсий мухолифатга тўсиқ қўйишда давом этаётган тузумнинг “декорацияси” дея атади.\nҚийноқларга қарши курашиш тўғрисидаги қонунга қарамай, Ўзбекистон қамоқхоналаридаги шафқатсиз муносабатлар ҳақида хабарлар келишда давом этмоқда, у ерларда ҳануз сақланаётган сиёсий маҳбуслар сони эса минглаб бўлиши мумкин.\n“Эски одатлардан қутулиш оғир кечяпти, афтидан, хавфсизлик хизматлари ўзининг катта таъсирини сақлаб қолмоқда ва ҳокимият демократлашмаяпти”, дейди инсон ҳуқуқлари фаоли ва Марказий Осиё бўйича эксперт Стив Свердлов.\nМирзиёев маъмуриятида ишлаётганларнинг кўпчилиги, жумладан, президентнинг ўзи ҳам Каримов даврида узоқ йиллар давомида катта мартабаларни эгаллашган. Президент сиёсатини қўллаб-қувватлаётган сиёсий партиялар ҳам бир пайтлар Ислом Каримовни қўллаган.\n2015 йилда президентликка номзод бўлган “Адолат” партияси раҳбари Наримон Умаров аслида Каримовнинг номзодини билвосита қўллаб-қувватлаган, Каримовни танқид қилишдан бош тортган, бироқ мамлакатда “кўп муаммо” йиғилиб қолганини айтган эди.\nМирзиёев ўзига таҳдид солиши мумкин дея ҳисоблаган собиқ маъмуриятнинг айрим аъзоларини ҳокимиятдан четлаштирди, баъзилари оқланди, баъзилари эса жазоланди. У катта қудратга эга Миллий хавфсизлик хизмати бошлиғи Рустам Иноятовни лавозимидан озод қилди, аммо уни ўзининг маслаҳатчиси сифатида қолдирди.\nМирзиёев Миллий гвардияни тузди. Ушбу тузилма фаолияти янги маъмурият ижтимоий норозиликка муносабат билдиришда Каримов қўллаган усуллардан қанчалик йироқлашгани ёки яқинлигини кўрсатадиган ҳақиқий синов бўлиши мумкин.\nДекабрь бошида табиий газ ва электр энергиясининг жиддий танқислиги Ўзбекистоннинг бир қатор вилоятларида айрим норозилик чиқишларига сабаб бўлди. Тошкент кескин чораларга бормади ва маҳаллий амалдорларни айблади. Бироқ ҳокимият коммунал хизмат нархлари тобора ошиб бораётгани юзасидан, айниқса, ишчиларнинг норозилик аломатларини бостирмоқда.\nТошкент ва Самарқандда яшовчи айрим оддий одамлар “Озодлик” радиосига берган изоҳларида Каримов даврини соғинишаётгани, чунки сўнгги уч йил ичида нархлар жиддий ошгани, аммо иш ҳақи даражаси ўзгармаганлигини таъкидлашди.\n“Муаммо шундаки, ушбу ислоҳотлар ҳали синовдан ўтмаган”, дейди Вашингтондаги Карнеги марказининг Россия ва Евросиё тадқиқотлари дастури катта илмий ходими Пол Стронский.\nУнинг таъкидлашича, Мирзиёев тизими ва Каримов режими ўртасидаги ҳақиқий тафовут кўрсаткичи кенг кўламли норозиликлар ёки террорчилик ҳужумларига кўрсатиладиган муносабат бўлиши мумкин. “Ҳукуматнинг тезкор жавоб беришига сабаб бўладиган [нимадир юз бериши] керак. Шундагина улар эски ёки янги усулларга таянадими-йўқми, кўриш мумкин бўлади”.\nМанба: “Озод Европа – Озодлик радиоси”\ndata-title="Ўзбекистоннинг янги имижи. Унда Каримовга ўрин борми?" data-description="<span style="font-weight: 400;">Агар сизга яқин бир неча ой ичида Ўзбекистонга бориш насиб этса, кўпроқ уч нарса ҳақида эшитишингизга тўғри ..." data-image="https://eltuz.com/wp-content/uploads/2020/01/r6247789.jpg" data-url="https://eltuz.com/elak/212515/" data-services="facebook,odnoklassniki,twitter,telegram" data-counter="ig">\nФаоллар Каримовга ҳайкал қўйилишини қоралади\nКаримов номини абадийлаштириш қарори бўйича танлов якунига кўра, ҳайкалтарош Илҳом Жаборов унинг ҳайкалини барпо қиладиган бўлди. У илгари Амир ...\nИлк ҳусусий банк “Рустам банк” асосчиси қамоқдан чиқди


Куйлак лозим фасонлари - замонавий миллий либослар каталоги. Расмлар 25 » Шерлар, туш табири, Афоризмлар, Маноли сузлар 2020 - Vatanda.CoM\nVatanda.Com » Кизикарли маълумотлар » Куйлак лозим фасонлари - замонавий миллий либослар каталоги. Расмлар 25\nКуйлак лозим фасонлари - замонавий миллий либослар каталоги. Расмлар 25\nБугунги кунда урфда булган узбекона куйлак лозимлар кенгиш фасонга эга булиб, орка ва олдида йигилган кокеткалар, тикма енглар ва баъзан кутарилиб турадиган ёкага эга. Эътиборли жихати, бундай фасонлар урфда булганлиги билан, миллийлигини бугунги кунда хам йукотмаган. Уларни байрам тантаналарига кийиб бориш хам ёкимли.\nМиллий куйлак-иштонга кушимча равишда мос келадиган бош кийим — дуппи ёки румолча танлаш мумкин. Макола айнан фасонлар борасида булганлиги сабабли, унда ностандарт либосларни учратиш мумкин. Уларнинг тикилишидан нусха олиб, миллийлигимизга мослаштириш максадга мувофик булади. Куйида турли вактларда ва жойларда утказилган мода кургазмаси, кундалик хаётдан олинган куйлак лозим фасонлари суратлари такдим этилади.\nКУРГАЗМА ВА ФОТОСЕССИЯЛАР: КУЙЛАК-ЛОЗИМ ФАСОНЛАРИ\nДаставвал мода кургазмаларида ва фотосессияларда такдим этилган либослар келтирилади. Уларнинг баъзилари оддий, баъзилари эса ностандарт фасонга эга. Шунга карамай, улардан муайян деталларни мисол килиб олиш, шаблон сифатида фойдаланиш мумкин. Агар кундалик хаётда учрайдиган бичимлар кизиктирадиган булса, ишонч билан кейинги сарлавхага утишингиз мумкин.\nКуйидаги расмда гарчи куйлак миллий булмасада, бирок чап томондаги суратда куйлакнинг фасонини олиб, адрас ёки шу каби матодан ухшатиб куйлак тикиш мумкин.\nУЗБЕКЧА КУЙЛАК-ЛОЗИМ СУРАТЛАРИ: КУНДАЛИК ХАЙОТДАН\nКуйидаги куйлаклар турли фойдаланувчилар томонидан интернетга жойлаштирилган булиб, суратлар сифати юкори булмаслиги, бирок уларнинг фасонини тайёр нусха килиб олиш мумкин.


Буюк Британия суди уч шахсни террорчиликда айблади\nБуюк Британия суди 2005 йил июль ойида Лондонда амалга ошмай қолган қўпорувчилик ҳаракатларини режалаштиришда гумон қилинган уч шахсни айбдор топди.\nСудга тортилган Мухтор Сайид Иброҳим, Ёсин Умар ва Рамзи Муҳаммадга одам ўлдириш мақсадида фитна тайёрлаш айби ҳам қўйилди. Бироқ суд хулосаси айбланувчиларга ўқиб эшиттирилмади.\nАйбланувчилар 2005 йил июль ойида Лондонда амалга оширилган қўпорувчилик ҳаракатидан икки ҳафта ўтиб пойтахтда янги портлашлар содир этишни режалаштирган. Бироқ улар тайёрлаган мослама номаълум сабабларга кўра ишламаган.


ЙҲХХ Тошкентда машина сурган вояга етмаган тиктокчининг қариндошларини жаримага тортган Ўзбекистон янгиликлари\nЎзбекистон, Тошкент – Batafsil.uz. Куни кеча ижтимоий тармоқларда тарқалган видеолавҳада акс этишича, “Матиз” ҳайдовчиси тирбанд кўчадан юқори тезликда ҳаракатланиб, ўз манёврлари билан йўл ҳаракати қоидаларини бузган ва аварияга сабаб бўлишига сал қолган.\nФойдаланувчиларнинг ёзишича, бундай ҳайдовчиларни умрбод машина ҳайдаш ҳуқуқидан маҳрум этиш лозим, зеро уларнинг айби билан бегуноҳ одамлар қурбон бўлиши мумкин. Бироқ, вазият бундан ҳам оғирроқ экан – “Матиз” ўсмир томонидан бошқарилиб, унда табиийки, ҳайдовчилик гувоҳномаси ҳам йўқ экан. Бу ҳақда мухбиримиз хабар бермоқда.


Батафсил... Янги шарх қўшиш РАНГЛАРДА ТУЙҒУЛАР АКСИ\nСевимли кишингизни бир кузатиб кўринг-а, у қайси рангларни ёқтиради? Севимли кишингизни бир кузатиб кўринг-а, у қайси рангларни ёқтиради? Унинг қандай рангни танлаши феъл-атворининг баъзи жиҳатлари ҳақида айтиб беради.\nҚизил рангли ёқтирадиганлар эркин, фаол, ўзига ишонган ва жуда эҳтиросли бўлишади. Бироқ ўта мағрур ва бироз манманроқ. Унинг инжиқликларига чидай олармикансиз?\nКўк рангдаги кийим-кечак ва буюмларни хуш кўрувчилар жуда мулойим ва меҳрибон кишилар. Аммо улар бироз сусткаш, бирор муҳим қарор қабул қилиш вақти келганда узоқ иккиланиб қоладилар. Улар ўзларига жавобгарликни олишдан қўрқадилар.\nТўқ сариқ рангни маъқул билганлар самимий ва ишончли кишилар. Тушкун ҳолатга тушганингизда ҳеч ким сизга улардек суянч бўлолмайди.\nСариқ рангни ёқтирувчилар ҳар томонлама тўкис, мақсад сари олға интилувчи, ақлли ва ҳаётсевар кишилар. Аммо феъл-атворлари бироз ўзгарувчан.\nЯшил рангдаги буюмлар, кийим-бошларни кўпроқ харид қиладиганлар намунали эр бўла оладилар. Лекин бироз эзмароқ...\nКулранг. Бу рангни ёқтирувчилар ўз рафиқаларини бир умр бошларида кўтариб юришга тайёр. Баъзи-баъзида юз берадиган келишмовчиликларга қарамай, сизни доим тушунишга ҳаракат қилади. Лекин ҳар доим ҳаммадан норози бўлиб юришади.\nМалла рангни хуш кўрувчилар жуда оилапарвар эркаклардир. Бироқ уларга ҳар доим нимадир етишмаётгандек туюлаверади.\nОқ рангни ёқтирган эркакларни ҳам намунали оила бошлиғи деса бўлади. Аммо улар жуда камгап, кулишни ёқтирмайди. Уйда ҳам, ишда ҳам хотиржамлигини бир хил сақлайди. Агар сиз шўх-шаддод қиз бўлсангиз, у билан зерикиб кетишингиз мумкин.\nҚора рангли маъқул кўрувчилар руҳий барқарор ва садоқатли кишилардир. Фақат тез-тез тушкунликка тушиб туришади.\nБатафсил... Янги шарх қўшиш ИЛК УЧРАШУВНИНГ 5 ОЛТИН ҚОИДАСИ\nБиринчи учрашув ҳар бир қиз ҳаётидаги ҳаяжонли ҳодиса. «Ёқармиканман, кўриниши қандай, ортиқча гапириб юбормасам бўлди...» каби фикрлар бир зумга бўлсада тинч қўймайди. Батафсил... Янги шарх қўшиш «Йигитим менга ХЎЖАЙИН!»\nТўйлар мавсуми айни авж паллада. Бўйи етган қизларнинг остонаси ейилиб кетган бўлса ҳам ажабмас. Хўш, учрашувма-учрашув юравериб чарчаб қолмаяпсизми? Маслаҳатимиз музқаймоқдан камроқ енг, ахир бу қоматингизга таъсир қилади-да. Бироқ ҳозир музқаймоқлар ҳақида эмас, йигитларнинг алоҳида “туркум”и ҳақида гаплашамиз. Уларни кўпчилик “онасининг ўғиллари” деб аташади... Батафсил... Янги шарх қўшиш “САЙИЛГА МАЙЛИМ ЙЎҚ”\nБатафсил... Янги шарх қўшиш «ЭҲТИЁТ БЎЛИНГ! БИЗНИНГ ХОТИН АҚЛЛИ!»\nБатафсил... Янги шарх қўшиш Фирибгарларнинг ноғорасига ўйнаманг! Қайсидир йили эрталаб соат тўққизларда эшигимиз тақиллади. Очсам, бир аёл қўлида иккита бидон кўтариб турибди. «Ёғ соладиган идишингни олиб чиқ, уйингдагилар кўчанинг бошида 4 литр ёғ сотиб олишди. Юким оғир бўлгани учун ўша ерда қолдирдим, тезда солиб келаман», деди. «Онам ишга кетаётганида ёғ сотиб олибди-да», деб ўйлаб чопқиллаганча катта бидонимизни кўтариб олиб чиқдим. Ҳалиги хотин бидонни олди-ю қайтиб келмади…\nБатафсил... Янги шарх қўшиш ЧОЙШАБ ТАНЛАШНИНГ 5 МУҲИМ ҚОИДАСИ\n«ИШОНМАГИЛ ЁРИНГГА…» «Болам йиғламайди, эрим юрмайди, эртадан озаман...»


NIHOL компаниялар гуруҳи мутаxассислари «Huawei HCIE Storage CAMP 2021» курс дастурида иштирок этиб, қисқа вақт ичида билимларни тузилиши, бўшлиқларни тўлдириш, маълумотларни сақлаш эчимларини лойиҳалаштириш, амалга ошириш ва улардан фойдаланиш бўйича амалий тажриба орттириш имконини беради.\nДастурнинг бир қисми сифатида HCIE-Storage ёзма имтиҳонига тайёргарлик кўриш учун назарий қисмлар ва HCIE-Storage экспертизаси лабораториясига тайёргарлик кўриш учун амалий машғулотлар учун кўпроқ вақт ажратиш имконияти пайдо бўлади ва доимий билимларни назорат қилиш HCIE-Storage якуний интервюсига яxшироқ тайёргарлик кўришга ёрдам беради.\nДастур учта алоҳида модулга бўлинган бўлиб, ўқув, лаборатория стендлари ва сертификатлаштириш учун имтихонларни ўз ичига олади.\nКейинчалик сертификатлаш дастурнинг ажралмас қисми бўлиб ва бу икки элементдан иборат: HCIE written имтиҳон-тести, ва HCIE Lab Exam янги амалий имтиҳон.\nТаъкидлаш жоизки, Huawei томонидан ўқув дастури тингловчиларига алоҳида талаблар қўйилади. Xусусан, мутаxассислар SAN ва NAS нинг асосий принциплари, замонавий МСТ тузилиши маълумотларни сақлаш эчимларини яратишнинг асосий тамойиллари ва маълумотларни сақлаш бўйича амалий тажрибага эга бўлиши керак. Шунингдек курс тингловчилари учун бошқа ишлаб чиқарувчилардан HCIP-Storage сертификати ёки шунга ўxшаш сертификатнинг мавжудлиги афзаллик ҳисобланади.\nТаьлим олишдан олдин NIHOL номзодлари тест шаклида олдиндан танлов ўтказилди. Ўқиш онлайн режимида амалга оширилади ва ўз-ўзини тайёрлаш ва уй вазифаларини бажариш учун қўшимча вақт талаб этилади.\nЎкув дастури қуйидаги йўналишларни ўз ичига оладии, булар: гибрид маълумотларни сақлаш тизимлари (МСТ); дастурий таъминот ва аппарат арxитектураси; асосий xусусиятлар; одатий дастур сценарийлари; All-flash МСТ; тарқатилган МСТ; сақлаш ресурсларини режалаштириш ва лойиҳалаш; аппарат компонентини режалаштириш; сақлаш тармоғини режалаштириш; xизматларни режалаштириш жараёни; дастур даражасида одатий иловаларнинг ишлаши ва иш фаолиятини мониторинг қилиш элементлари; xост даражасида одатда ишлаш муаммолари учун мониторинг ва созлаш усуллари; ишлаш муаммоларини аниқлаш ва сақлаш даражасида ишлашни оптималлаштириш; маълумотларни ҳимоя қилиш теxнологиялари; заxира эчимини режалаштириш ва лойихалаш; заxира ечимининг асосий тушунчалари; заxира учун арxитектура эчимлари; маълумотларни химоя килиш теxнологиялари; фавқулодда вазиятларни бартараф этиш эчимини режалаштириш ва лойиҳалаш; фавқулодда вазиятларни бартараф этишнинг асосий тушунчалари; фалокат оқибатларини бартараф этиш арxитектураси Active-Passive DR ва Active-Active DR; МСТ операцион ва xизмат кўрсатишни бошқариш ва бошқалар.


25 июнь куни Бишкекда 200дан ортиқ қирғизистонлик иштирокида Россиядаги меҳнат муҳожирларига нисбатан ёмон муносабатга қарши норозилик акцияси ўтказилди. (НТС телерадиокомпанияси лавҳасидан олинган кадр)\nБИШКЕК – 25 июнь куни 200га яқин меҳнат муҳожири Бишкекда тўпланиб, Россиядаги хавфли меҳнат шароитлари ва мамлакат ҳуқуқ-тартибот органларининг босимига норозилик сифатида «флешмоб» акциясини ўтказдилар.\n«Мигрантлар овози» деб номланган ноодатий акция иштирокчилари «Биз Қирғизистон ялпи ички маҳсулотининг учдан биримиз», «Миграция оиламни барбод қилди» ва «Оиламни боқиш учун мигрант бўлдим» деган сўзлар битилган плакатларни кўтариб чиқдилар, деб хабар беради Akipress.\nВатандаги ижтимоий-иқтисодий муаммолар қирғизистонликларни Россияга бориб ишлашга мажбур қилмоқда. Уларнинг кўпчилиги уйига пул жўнатиш ва қариндошларини едириб-кийдириш учун ўз оилаларини ташлаб кетадилар.\nҚирғизистон Миллий банки маълумотларига кўра, 2019 йилнинг дастлабки икки ойида мамлакатга юборилган пул ўтказмалари ҳажми 344,6 млн. АҚШ долларини (23 млрд. қирғиз сўми) ташкил этган. 2018 йилда қирғизистонлик меҳнат муҳожирлари уйларига 2,7 млрд. АҚШ доллари (188 млрд. қирғиз сўми) жўнатганлар.\nМигрантлар ҳуқуқларини ҳимоя қилиш билан шуғулланувчи Қирғизистондаги «Инсан-Лейлек» ноҳукумат ташкилоти ходимлари февраль ойида Чуй вилоятининг Тўққизбулоқ қишлоғи аҳолиси учун миграция хавфсизлиги бўйича тренинг ўтказдилар. (Инсан-Лейлек/Facebook)\nБу рақам Қирғизистон иқтисодиётининг сезиларли қисмини ташкил қилади. 2018 йилда мамлакат ялпи ички маҳсулоти 8 млрд. АҚШ долларига (559 млрд. қирғиз сўми) тенг бўлган эди.\nҚирғизистон ҳукуматининг расмий маълумотларига кўра, 2018 йилда Россияда 640 минг қирғиз фуқароси меҳнат қилган. Қирғизистон аҳолисининг умумий сони эса 6,3 млн. кишига тенг экани айтилади.\nИнсон ҳуқуқларининг «кенг кўламли» бузилиши\nРоссия ҳуқуқ-тартибот органлари томонидан хорижий меҳнат мигрантлари ҳуқуқларининг поймол қилиниши ҳолатлари кўпайган, деди Парижда жойлашган Инсон ҳуқуқлари халқаро федерацияси вице-президенти, бишкеклик Толекан Исмаилова.\n«Гап Россияда фундаментал инсон ҳуқуқлари ва эркинликларининг кенг миқёсда бузилиши ҳақида бормоқда», деди Исмаилова.\nРоссияда яшаётган қирғизлар ҳуқуқларининг поймол қилиниши оддий ҳолат бўлиб қолган, дейди Чуй вилоятининг Тўқмоқ шаҳридан келган мигрант Болот Орозов.\n«Биз ёнғин хавфсизлиги талабларига амал қилинмайдиган биноларда ишлаймиз. Иш бошқарувчилар қурилиш майдончаларида жиддий хавфсизлик чораларини кўрмайдилар», деди у.\nЎтган йили Россияда ис газидан заҳарланиш туфайли фарзандидан айрилган бишкеклик 86 яшар Гулипа Абдиева қизининг жасадини Қирғизистонга олиб келиш имкони бўлмаганини айтган. Қиз даставвал Россияда дафн қилинган эди.\n«Ўтган йили баъзи жонкуяр фуқаролар қизимизни ватанимизда дафн қилиш учун молиявий ёрдам кўрсатдилар», деди Абдиева Бишкекдаги НТС телеканалига берган интервьюсида.\nРоссиядаги мигрантлар меҳнат хавфсизлигининг сустлиги билан бир қаторда, нославян кўринишдагиларни излайдиган «скинхедлар» ёки неонацистлар ҳужумига ҳам учраб турадилар, деди Орозов.\n«Терисининг ранги, кўзининг шакли бошқача экани учунгина уриб ўлдирилган одамлар ҳам бор», деб қўшимча қилди у.\nҚирғизистон ҳукумат статистикасига кўра, Россияда 2016 йилда 184 та, 2017 йилда эса 136 та меҳнат мигранти ҳаётдан кўз юмган.\nМеҳнат мигрантлари учун ҳаёт суғуртаси\nБишкекда намойишга чиққан мигрантлардан бири, меҳнат шароитларининг оғирлиги сабаб Россиядаги ишчилар ҳаётини суғурталаш кераклигини айтди.\nУлар ҳар бир меҳнат муҳожири кичик ҳажмда маблағ киритадиган махсус жамғарма ташкил этишни таклиф қилганлар. Бу маблағ қариндошларга ҳалок бўлганларнинг жасадини Россиядан Қирғизистонга олиб келиш имконини беради.\nБу ташаббусни қўллаб-қувватлаб қирқ минг фуқаро имзолаган мактуб Қирғизистон парламентига топширилган.\nПарламент йил охирида ўз фаолиятига қайтганидан сўнг, бу масалани биринчи галда ҳал қилиши керак, деди депутат Алмамбет Шикмаматов НТСга берган интервьюсида.\nҲаммасига эсипаст ҳукуматимиз айбдор. Фуқароларимиз учун муносиб иш ўринлари яратиб беролмайди, улар шундай таҳқирланишларга чидаб, чет элга бориб ишлашга мажбур. Жонга тегдиларинг, фақат ўзларингни ўйлайсанлар.\nКўпчилик руслар секин-аста фашистларга айланиб бормоқда.\nРоссияда ҳар йили юзлаб мигрантлар ўлдирилади.\nЙигитлар, аввал ўз уйингизда хорижликларни ўлдиришни бас қилинг. Нигериялик эсингиздан чиқдими?\nРоссия уларни қулдек ишлатиб устидан кулмоқда, аслида замонавий Россиянинг ярми улар тарафидан барпо этилган.\nРоссияга келманг. Бориб АҚШда ишланг.\nНега руслар Қирғизистонда тинч яшайди?


Пахта ва бошоқли дон экинларининг харид нархлари тасдиқланди, уларни етиштиришга кредит ажратиладиган бўлди | NORMA.UZ\nПахта ва бошоқли дон экинларининг харид нархлари тасдиқланди, уларни етиштиришга кредит ажратиладиган бўлди\nВазирлар Маҳкамасининг 28.02.2018 йилдаги «Қишлоқ хўжалигида бозор механизмларини кенг жорий этиш чора-тадбирлари тўғрисида»ги 149-сон қарори қабул қилинди.\n2018 йилги харид нархлари тасдиқланди\n1.03.2018 йилдан бошлаб 2018 йил ҳосили пахта хом ашёсини ва бошоқли дон экинларини навлар ва класслар бўйича харид қилиш учун давлат томонидан кафолатланган нархлар амал қилади.\nПахта хом ашёсининг барча навлари ва класслари бўйича харид қилиш нархлари оширилди. Солиштириш учун: 1-классли I нав (1а тури/43 коди) учун ўтган йилги харид нархи 3 000 740 сўм/тн бўлган бўлса, 2018 йил ҳосили пахта хом ашёсининг худди шундай нави энди 5 717 240 сўм/тн этиб баҳоланди. Яъни ушбу позиция бўйича ўсиш 90,5%ни ташкил этди.\nЕтиштириш учун – кредитлар\nТижорат банклари туман филиаллари томонидан кредит линиялари ҳар бир етиштирувчи бўйича очилмоқда. Бунинг учун қуйидагилар зарур:\nконтрактация шартномаси (қишлоқ хўжалиги маҳсулотлари етиштирувчилардан етиштирилаётган ёхуд улар ишлаб чиқараётган маҳсулотлар харид қилинишига доир муносабатларни тартибга солади);\nтегишли туман ҳокими томонидан тасдиқланадиган кредит ресурсларининг кафолатланган ҳажми. Бунда қарорда кредит ресурсларининг минтақалардан ҳар бири ва ойлар бўйича умумий миқдорлари тасдиқланган.\nПахта хом ашёси ва бошоқли дон экинларини етиштирувчи барча ссуда олувчиларга кредитлаш татбиқ этилади. Кредитлар қуйидаги мақсадлар учун берилади:\nиш ҳақи, солиқларни тўлаш;\nминерал ўғитлар, кимёвий ҳимоя воситалари, ЁММ сотиб олиш;\nуруғлик материал, механизациялаштирилган хизматлар ҳақини тўлаш;\nлизинг (молиявий ижара) шартларида етказиб берилган қишлоқ хўжалик техникаси учун лизинг тўловларини тўлаш;\nсув истеъмолчилари ассоциацияларининг хизматлари ҳақини тўлаш;\nетказиб берилган электр энергияси учун ҳақ тўлаш;\nпахта хом ашёси ва бошоқли дон экинларини етиштириш билан боғлиқ бошқа харажат ва эҳтиёжлар ҳақини тўлаш: банкларнинг хизматлари, хўжалик ичидаги ирригация ва коллектор-дренаж тармоқларини сақлаш ва тозалаш ҳақини тўлаш, суғурта тўловлари бўйича харажатлар, Қишлоқ хўжалиги вазирлигининг марказий аппарати, ҳудудий ва туман бўлинмалари ҳамда Ўзбекистон фермер, деҳқон хўжаликлари ва томорқа ер эгалари кенгашини сақлашга ажратмалар.\nКредитлаш шартлари қуйидагича.\nКредит тақдим этиладиган муддат\nАжратилаётган кредит миқдори\nа) бошоқли дон экинлари – 12 ойдан кўп эмас;\nб) пахта хом ашёси – 14 ойдан кўп эмас.\nЙиллик 3%, шу жумладан 2% миқдоридаги банк маржаси.\nТуман ҳокими томонидан тасдиқланадиган кредитлар ҳажми асосида белгиланади.\nСсуда олувчи хизмат кўрсатувчи тижорат банкига кредит олиш учун ариза билан мурожаат этади, унга контрактация шартномаси ва туман ҳокими томонидан тасдиқланган кредит ресурсларининг кафолатланган ҳажмини илова қилади.\nКредит қайтарилишини таъминлаш турлари:\nқарздор олган кредитни қопламаслиги хатарининг тижорат банки фойдасига суғурталаниши тўғрисида суғурта полиси ёки ссуда олувчининг бўлғуси ҳосилни суғурталаши;\nкафиллик ва қонун ҳужжатларида назарда тутилган бошқа таъминот турлари.\nБу – муҳим! Сўнгги 3 йил давомида тижорат банки олдидаги ўз мажбуриятларини ҳамда пахта хом ашёси ва бошоқли дон экинларини етиштиришга доир давлат буюртмасини бажариб келаётган фермер хўжаликларига кредитлар таъминотсиз берилиши мумкин.\n Банк маржаси – маблағларни жойлаштириш ва жалб этиш ставкалари ўртасидаги, яъни кредит ва депозит ставкалари ўртасидаги фарқ.


Wednesday, 01 June 2016 13:13\nТаъкидлаб ўтганимиздек, Салафийликнинг иккинчи жараёни “жиҳод салафийлиги” ҳисобланади. Жиҳодий салафийлик бобидаги назариялар илдизини Миср мутафаккирларининг тафаккурларида кузатиш мумкин. Салафийликнинг бу турини аввал Саййид Қутб ақидаларида излаш лозим. У Мисрдаги “Ихвонулмуслимин” инқилобий бўлимининг раҳбари эди. Саййид Қутб бугунги дунёда мавжуд фисқ ва фасодларни мисол келтириб, ҳозирги дунёни жоҳиллик жамияти сифатида таништиради. У покистонлик мутафаккир Абулаъло Мавдудий тафаккурининг таъсири остида қолган эди ва нафақат ислмий бўлмаган мамлакатларни, балки ислом қонунларини ижро этмаётганликлари боис исломий мамлакатларни ҳам жоҳиллик жамияти дея атаган эди. Саййид Қутб айтади: “ Исломий бўлмаган ҳар бир жамият жоҳилликдир. Агар буни аниқроқ таърифлайдиган бўлсак, айтишимиз лозимки, жоҳиллик жамияти шундай бир жамиятки, унинг иймон, ақидалар ва қонунларида Аллоҳдан ташқари бошқа нарсаларга сиғиналади.Ушбу таърифга мувофиқ ҳозирда мавжуд барча жамиятлар жоҳиллик ҳудудида қарор топишган.”\nУнга кўра, пайғамбар (с)нинг душманларни бартараф этиш учун саъй-ҳаракатлари ҳозирги асрда мавжуд жоҳилликни бартараф этишга сарф бўладиган ҳаракатлардан осонроқ эди. У бунинг сабабларини иккиёқламали душманликдан билади ва мўминлар унга қарши қурашларини хоҳлайди.\nТашқи душман, яъни ғарб маданияти ҳамда Ислом олами ўртасидаги ички душман, яъни исломий бўлмаган ҳукмдорлар ҳисобланишади.\nЖиҳод салафийлиги тафаккурига таъсир ўтказган Мисрдаги бошқа гуруҳлардан яна бири “Миср исломий жамоати”дир. Ушбу гуруҳнинг жиҳод манифестини Абдусалом Фараҳ ёзган. У милодий 1979 йилда “Алфаризат-улғойиба” номли китобида жиҳодни унутилган фарз сифатида ўртага ташлади ҳамда жиҳод гуруҳи ва “Миср исломий жамоати” ўртасида бирлашиш яратилади. Унинг натижасида Мисрнинг учинчи президенти Анвар Содот террор қилинади. Бироқ Саййид Қутб ва Абдусалом Фараҳнинг нуқтаи назарларида фирқали уруш ва ихтилофлар мавжуд эмас эди ҳамда халқнинг оммаси ва уламо турли ақидаларга эга бўлганликлари сабабли ҳужумга учрамасди ва ёки қатл этилмасди. Жиҳод салафийлигидаги чалғинишлар ушбу жараён такфирий салафийлар мақсадларининг хизматига кирганидан кейин бошланади. “Ал-Қоида” ва “Ҳизбуттаҳрир”га ўхшаган ташкилотлар кофирларга қарши жангларни бошлаш билан бирга дин ичидаги ақидаларга асосланган курашларга ҳам кириб кетишади. Ушбу чалғинишлар тақрибан Афғонистоннинг Шўролар Ҳукуматига қарши урушидан кейин бошланади ва вақт ўтиши билан ўзининг фирқали бўлган жанбасини ошираверди.Натижада салафийларнинг мутаассиб ва такфирий гуруҳларининг воситасига айланади. Шу сабабдан жиҳод салафийлигини Саййид Қутб тафаккурининг чалғиган шакли деб аташади.\nТунислик мутафаккир Абдулатиф Ҳармосий ушбу чалғинишлар кўламларини шундай баён қилган:”Жиҳод салафийлиги ўзининг фаолиятларида ислом уламолари ўртасида кенг тарқалган ва исломни икки қисмга, яъни ислом ва куфрга бўлувчи таърифга на фақат ҳеч қанақа эътиборга эга эмас, балки мусулмонлардан бўлган катта гуруҳни ҳам ислом доирасидан чиқаради.Бошқа томондан, улар айни ҳолда ўзларининг фаолиятларига комил тарзда сиёсий тус беришган ва уларнинг курашиш усуллари жиҳоддир. Буни оқлаш учун улар ўз мухолифларига кофир ва муртад ҳукмини чиқаришга мажбурлар.”\nИсломий мамлакатларда мавжуд етакчи террорчи ва кўплари “Ал-Қоида”дан илдиз олган гуруҳлар жиҳод салафийлиги қаторида ўрин топишган. Мазкур мамлакатлардаги энг оғир жиноятларни ҳам ушбу жараёнларга тегишли гуруҳлар содир этишмоқда. Алжазоирдаги “Алжамоатулмуслиҳа” ва “Салафийликка даъват ва жанг жамоати” га ўхшаган гуруҳларнинг қотилликлари ислом оламида барчага маълум бўлган. Сумалидаги “Ёш мужоҳидлар” гуруҳи ва Рафаҳдаги “Жунд Ансоруллоҳ” гуруҳи ва фаолиятлари халқаро миқёсда тарқалган “Ҳизбуттаҳрир” жиҳод салафийлигининг намунаси ҳисобланишади. Масалан, Зарқовий “Ал-Қоида”нинг Ироқдаги бўлимининг раҳбари эди. У аввал ишғолгарларга қарши курашни бошлайди ва кейинчалик эса шиа ва айрим суннат аҳлига таҳдид қилишга киришади. Ироқ кўчалари ва бозорларида портлатилган бомбалар ва бегуноҳ одамларнинг ўлимига сабаб бўлган қатор амалиётлар унинг фармони билан амалга оширилган.


ВЕРТУАЛ ЎЙИНЛАРНИНГ ЭКСТРЕМИСТИК КЎРИНИШИ — Zamaxshariy.uz\nВЕРТУАЛ ЎЙИНЛАРНИНГ ЭКСТРЕМИСТИК КЎРИНИШИ\n10 апреля, 2018 admin Без рубрики\nҲозир вертуал ўйинлар келтириб чиқараётгн иллатлар, ёшларни ҳалокатга гририфтор этаётгани ва нобуд қилаётгани ҳақида сўз юритмоқчимиз. Шунингдек, Ислом динида бундай ишларга берилмаслик ҳақидаги кўрсатмаларига ҳам тўхталмоқчимиз.\nҲозирги кунда Америка тиббиёт уюшмаси видеоўйинларга берилиб кетишни ҳам расман ақлий заифлик касалликлари қаторига киритиш арафасида. Шифокорларнинг фикрича, бу касаллик кунига икки соатдан ортиқ ўйин ўйнайдиган ҳар қандай киши саломатлигига хавф солади.\nБу интернетдан кўнгилхушлик излайдиганларга ҳам тегишли албатта. Компьютер ўйинларининг керагидан ортиқ машҳур бўлиб, оммалашиб кетгани ва ёшларга салбий таъсири тиббиётчиларни кўпдан бери ташвишга солиб келаётган муаммолардан биридир. Ҳозир дунёдаги жуда кўп минтақалар, жумладан, Европа мамлакатларида интернетга қуллик ҳасталигини даволайдиган махсус шифохоналар ташкил қилинган.\nМаълум қилинишига кўра, тадқиқотчи Ҳилмий Хидир Сорий “интернет орқали боғланишнинг ижтимоий муносабатларга таъсири” мавзуида 471 киши ўртасида ўтказган сўровлар натижаларига кўра, интернетга мутелик оқибатида ижтимоий ва руҳий ёлғизлик муаммоси кўпаяётгани аниқланган. Саросима, тушкунлик, хавотир, фарзандларнинг интернет билан машғуллиги сабабли ёш оилалардаги келишмовчиликлар, ёшларнинг оила аъзолари билан алоқалари беқарорлашуви ушбу муаммонинг асосий аломатлари сифатида кўрсатилмоқда.\nКомпьютерда соатлаб, кунлаб ўтириб, турли вертуал қўштирноқ ичидаги мукофотчаларни, ютуқларни “қўлга киритган” киши учун улар чинакамига қимматли маъно касб эта бошлайди. Мана шундай балл ва ютуқлар “содиқ” ўйинчилар орасида сотилади, харид қилинади. Бундай ишга эса аямай пул сарфланади. Жуда кўп ўйинлар одамларни, ҳайвонларни шафқатсизларча ўлдириш, қон тўкиш саҳналари асосига қурилган. Бундай аянчли лавҳалар нафақат ёшларнинг, ҳатто ёши катталарнинг онгига ҳам жуда кучли салбий таъсир кўрсатмоқда. “GTA”, “Снайпир”, “Қотил”ва бошқа ана шулар каби ўйинларга берилганларнинг баъзилари кейинчалик ҳақиқий қотилларга айланишгани фикримизга яққол далил бўлади.\nБундан ташқари, оммавий ахборот воситалари орқали тез-тез эшитиб қоламиз: Ғарб мамлакатларида мактаб ўқувчилари, ўсмир йигит-қизлар жиноят йўлига кириб ўз ота-оналари, ўқитувчилари, тенгдошлари ўлимига сабаб бўлишмоқда. Бундай даҳшатли воқеалар болаларига вертуал олам бераётган “тарбия”нинг заҳарли меваси экани аччиқ ҳақиқатдир.\n“Эй, имон келтирганлар! Албатта, май (маст қилувчи ичимликлар), қимор, бут-санамлар ва (фол очадиган) чўплар шайтоннинг ишидан иборат ифлосликларки, ундан четланингиз! Шояд (шунда) нажот топсангиз”, мазмунидаги (“Моида сураси”нинг 90-ояти) оят сабабли ҳаром эканлиги айтиб ўтилган. Шунинг учун, карта бўладими, шахмат-шашка бўладими, футбол ёки бошқа ўйинларми, хўроз ёки ит уруштириш бўладими, агар икки томондан пул тикилиб ўйналадиган бўлса, барчаси қимор ҳукмида бўлиб, мутлақо ҳаром ҳисобланади!\nМагарам бадантарбия ва яхши мақсадлар кўзланадиган маънавият ёки маърифат берадиган ёки мамлатаклар орасида мехр-мухаббатни хосил қиладига замонавий спрот уйинлари эса бундан мустаснодир. Аллоҳ таоло юртимизни тинч, осмонимизни мусаффо қилсин. Турли бало-офатлардан барчаларимизни Ўз паноҳида асрасин.\nPrevious Post:БУЗУҚЛИК ЎЧОҚЛАРИ\nNext Post:ГЛОБАЛ ТАХДИДЛАРНИНГ ХАВФ СОЛИШИ


Муборак маскан | Azon.uz - Ахборот-таҳлилий портал\n1070 14:00 12.05.2019\nТошкентдаги Шайх Муҳаммад Содиқ Муҳаммад Юсуф номидаги масжидда илк таровеҳ намози ўқилди.\nЖорий йилнинг 10 май куни Ўзбекистон Республикаси Президенти Шавкат Мирзиёев пойтахтимиздаги Шайх Муҳаммад Содиқ Муҳаммад Юсуф номидаги мажмуага ташриф буюрган эди.\nДавлатимиз раҳбари ташаббуси билан барпо этилган ушбу мажмуа барча мўмин-мусулмонлар учун Рамазон туҳфаси бўлди, десак муболаға бўлмайди. Мажмуанинг диққатга сазовор жиҳати, у барча қулайликларга эга, кенг ва шинам тарзда барпо этилганидир.\n2019 йил 12 май куни янги масжиднинг очилиш маросими бўлиб ўтди. Масжидга Ўзбекистон мусулмонлар идораси раиси, муфтий Усмонхон Алимов ташриф буюриб, мусулмонларни янги масжид ва Рамазон ойи билан муборакбод этди. Шундан сўнг, муфтий масжидга йиғилганларга янги тайинланган имом-хатибни таништириб ўтди. Масжидга Шайх Муҳаммад Содиқ Муҳаммад Юсуф ҳазратларининг фарзандлари Исмоил Муҳаммад Содиқ имом-хатиб бўлдилар. Қисқа таништирув ва маърузалардан кейин, муфтий Усмонхон Алимов бошчилигида илк таровеҳ намози адо этилди.\nИсмоил Муҳаммад Содиқ 1976 йилда Тошкент шаҳрида таваллуд топган. 1994 йил «Исломий даъват куллияси»га ўқишга кирди. Тўрт йил бакалавр босқичида, сўнг икки йил магистратурада ўқиб, 2001 йили ушбу куллияни тамомлади. Шундан сўнг, элчихоналарда, диний таълим муассасаларида, нашр ишларида, сайт хизматларида ва таълим марказларида фаолият олиб борди. Ҳозирда Исмоил Муҳаммад Юсуф «Ҳилол нашр» матбаа нашриёти раҳбари. У киши расмий илм даргоҳларидан ташқари ўз оталари Шайх Муҳаммад Содиқ Муҳаммад Юсуф роҳимаҳуллоҳдан ҳам ҳам кўп таълим олган. Хусусан, «Тафсири Насафий» ва «Саҳиҳи Бухорий»дан ижоза олган. «Олтин Силсила»нинг таржимонларидан бири. Шайх ҳазратларининг барча китобларининг ношири ҳисобланади.\nШайх Муҳаммад Содиқ Муҳаммад Юсуф масжид\n468 16:33 01.07.2020\n2117 02:00 23.05.2020\n828 23:00 21.05.2020\n1644 02:16 19.05.2020\n959 15:30 18.05.2020\n4143 07:30 12.05.2020


Вақтинча сақлаш ҳибсхоналари учун ички тартиб қоидалари тасдиқланди\n12:32 / 26.09.2017\n“Жиноят ишини юритиш чоғида қамоқда сақлаш тўғрисида”ги Қонунга (2011 йил 29 сентябрь, ЎРҚ-298-сон) мувофиқ ички ишлар вазирининг буйруғи (2017 йил 12 сентябрь) билан Ўзбекистон Республикаси ички ишлар органлари вақтинча сақлаш ҳибсхоналарининг ички тартиб қоидалари тасдиқланди. Бу ҳақда Norma.uz хабар бермоқда.\nИчки тартиб қоидаларида қуйидагилар ўрнатилган:\n• вақтинча сақлаш ҳибсхоналари (ВСҲ) ҳудудига кириш ва ундан чиқиш;\n• ВСҲга олиб келинган шахсларни қабул қилиш ва камераларга жойлаштириш;\n• ВСҲда шахсларни шахсий тинтувдан ўтказиш, уларнинг бармоқ изларини олиш ва фотосуратга олиш, шунингдек ашёлари ва озиқ-овқат маҳсулотларини кўздан кечириш;\n• тақиқланган ашёлар ва озиқ-овқат маҳсулотларини олиб қўйиш;\n• ВСҲда сақланаётган шахсларнинг моддий-маиший таъминоти;\n• ВСҲда сақланаётган шахсларнинг тиббий-санитария таъминоти;\n• ВСҲда сақланаётган шахслар томонидан озиқ-овқат маҳсулотлари ва энг зарур нарсаларни сотиб олиш;\n• посилкалар, йўқловлар, бандеролларни қабул қилиш ва уларни ВСҲда сақланаётган шахсларга бериш;\n• ВСҲда сақланаётган шахсларнинг хат-хабарларни олиши ва жўнатиши;\n• ВСҲда сақланаётган шахсларнинг ҳар кунги сайрларини ўтказиш;\n• ВСҲда сақланаётган шахсларнинг ҳимоячиси, қонуний вакили, қариндошлари ва бошқа шахслар билан учрашувларини ўтказиш;\n• ВСҲда сақланаётган шахсларнинг диний расм-русумларни адо этиши, фуқаролик-ҳуқуқий битимларда ва оилавий муносабатларда иштирок этиши;\n• ВСҲда қамоққа олинган шахсларни меҳнатга жалб этиш;\n• ВСҲда сақланаётган шахсларнинг аризалар, таклифлар ва шикоятлар юбориши;\n• ВСҲда сақланаётган шахсларнинг ВСҲ бошлиғи ёки унинг ўрнини босувчи шахслар томонидан шахсан қабул қилиниши;\n• ВСҲда сақланаётган шахсларнинг тергов ҳаракатлари ва суд мажлисларида иштирок этишини таъминлаш;\n• ВСҲда сақланаётган шахсларга нисбатан рағбатлантириш ва интизомий жазо чораларини қўллаш;\n• ВСҲда сақланаётган шахсларни моддий жавобгарликка тортиш;\n• ВСҲда сақланаётган вафот этган шахсларнинг жасадларини бериш;\n• ВСҲда сақланаётган шахсларни озод қилиш.\nВСҲда сақланаётган шахсларга бир маротаба ЭКИҲнинг 30%игача бўлган суммага нақд пулсиз ҳисоб-китоб орқали озиқ-овқат маҳсулотлари ва энг зарур нарсаларни сотиб олишга рухсат этилади;\nВСҲда сақланаётган шахсларга белгиланган оғирликдаги битта посилка (бандероль), шунингдек 12 килограммгача озиқ-овқат маҳсулотларидан иборат 2 та йўқлов олишга рухсат этилади. ВСҲда сақланаётган ҳомиладор ва болали аёллар, вояга етмаганлар, шифокор хулосасига кўра даволанишга ва кучайтирилган овқатга муҳтож деб топилган беморлар, I ва II гуруҳ ногиронлари учун йўқловларнинг сони ва оғирлиги чекланмайди;\nВСҲда сақланаётган шахсларга бир вақтнинг ўзида икки нафар вояга етган қариндоши билан 2 соатгача бўлган битта учрашувга ижозат берилади. Шахсини тасдиқловчи ҳужжати бўлмаган, шунингдек маст ҳолда келган шахс билан учрашишга йўл қўйилмайди;\nВСҲда қамоққа олинган шахслар тегишли шароитлар мавжуд бўлганда ВСҲ ҳудудида ўз хоҳишларига кўра меҳнатга жалб этилиши мумкин (иш ҳақи миқдори ЯТС биринчи разрядидан кам бўлмаслиги лозим). Уларни мажбурий меҳнатга жалб этиш тақиқланади, бундан камерани тозалаш мустасно.\nҲужжатда ВСҲда сақланаётган шахсларнинг хулқ-атвор қоидалари ўрнатилган.\nШунингдек ҳужжатда тақиқланган ашёлар ва озиқ-овқат маҳсулотларининг қуйидаги рўйхати келтирилган:\n2017 йил 18 сентябрда кучга кирди.\nҚимматли қоғозлар эмиссиясини давлат рўйхатидан ўтказиш қоидаларига қўшимчалар киритилди\nФуқаро ҳаво кемаларига рўйхат белгисини қайд этиш авиация қоидаларига ўзгартиришлар киритилди